text:
Den e caso cu Aruba wordo declara bancarota, cerca kende pueblo tin cu bay pa cobra?
12 Juni 2017
Mientras cu miyones ta wordo gasta na fiesta, show y cumpramento di voto, pa asina siga laga un parti di e pueblo ainda kere cu tur cos ta bon, College Arubaans financieel toezicht (CAft) ta bolbe mustra cu e situacion financiero ta preocupante y cu no tin ningun motibo pa celebracion y fiesta: ‘..op 24 februari is de eerste tranche van AWG 125 miljoen aangetrokken. Met deze eerste tranche van de lening stijgt de staatsschuld ultimo maart 2017 naar AWG 4.086 miljoen, wat op basis van het meest recente bbp-cijfer voor 2017 van de Centrale Bank van Aruba neerkomt op een schuld 84% bbp. Het CAft meent dat de cijfers over het eerste kwartaal 2017 reden geven tot zorg’ (CAft, 2 juni 2017).
CAft tambe ta mustra cu gobierno ta sigui manipula cu cifra pa probecho politico, pa asina trata di camufla e realidad amargo: ‘Doordat deze posten in de eerste UR 2017 nog niet als baat konden worden opgenomen, VERTEKENT dit het saldo over het eerste kwartaal in negatieve zin’.
E rapport aki di CAft, ta describi e desaroyo financiero di e prome tres luna di aña. Pero mientrastanto nos ta na juni, gobierno a cuminsa campaña cu placa pueblo, mas proyecto innecesario miyonario a wordo inicia y gobierno a pone centenares di campañado riba payroll di pueblo atrobe. Pues si e prome tres luna a preocupa CAft, anto sigur e ultimo lunanan aki di campaña, lo pone CAft perde cabes. E postura arogante di gobierno di sigui aumenta e debe, ta ilustra claramente cu gobierno no ta interesa den e bienestar general, no kier cumpli cu palabracion y tampoco ta import’e cuanto mas medida mester wordo tuma contra pueblo y su futuro generacionnan despues di eleccion. Gobierno ta pensa solamente con pa keda na poder, pa asina evita cu pueblo lo haya sa realmente cuanto corupcion tin den gobernacion y kende tur a bira miyonario riba custia di pueblo. E CAft-rapport ta confirma tambe e seriedad, determinacion y e ‘orguyo’ di e prome minister, pa sigui crea mas ‘debe cu nos tur tin cu bay paga den futuro’. Parce cu ainda nos no a yega e limite di un ‘tiki rood’.
E ultimo rapport di CAft ta bolbe confirma cu e unico cos cu gobierno por haci bon, ta crea debe, crea division, crea insiguridad y organisa show. Y ainda falta. Pasobra den e rapport aki, CAft no a papia riba e extra debenan cu gobierno a crea via su famoso PPP-proyectonan of e riesgonan y garantianan cu pueblo a haya riba su lomba cu e ‘CITGO-deal’.
Straño pa mira cuanto hende a lubida riba e cantidad di medidanan cu mester a wordo tuma e ultimo añanan pa reduci supuestamente e debe biyonario. Straño pa mira cuanto hende ainda ta cay pa cos y storianan bunita, sin realisa cu tur e decoracion di Aruba cu ‘klinkers’, tabata solamente pa sconde ladronicia y corupcion. E rapport di CAft, ta mustra cu tur medida y sacrificio cu a wordo tuma e ultimo añanan, tabata envano. Pasobra keto bay gobierno ta gastando placa pa loco. Remarcabel cu un cierto gremio cu diripiente kier a conscientisa pueblo riba su escogencia politico, ta keda keto riba esaki!
Siman pasa pueblo, y specialmente e trahadonan di Inselair Aruba, por a mira kico ta pasa ora cu un compania wordo maneha pa hendenan incapacita y cu probabel mal intencion. Pa añanan largo, Aruba ta wordo maneha pa hendenan incapacita y algun cu mal intencion. Segun CAft, si no bin un cambio lihe den e maneho aki, e lo no dura mucho tempo mas pa Aruba tambe wordo declara bancarota. Den e caso di Inselair Aruba, ainda e trahadonan por a bay cobra un limosna cerca SVB den forma di cesantia. Pero den e caso cu Aruba wordo declara bancarota, cerca kende pueblo tin cu bay pa cobra?


c: text/html

text:
WILLEMSTAD — Dilanti di un públiko di mas di 5000 fanátiko e selekshon di Kòrsou a logra su promé viktoria den su kaminda pa Rusia 2018. For di trempan fanatikonan a kuminsá yena Stadion Ergilio Hato pa wak e debut di Patrick Kluivert huntu ku e selekshon di Kòrsou kontra Montserrat.
No a dura masha ku ya na di 8 minüt di e promé tempu, Vidarell ‘Papito’ Merencia ta manda e selekshon di kas ariba. Na di 24 minüt di e partido Montserrat ta logra igualá e partido riba un gol di Lyle Taylor. Den e mesun promé mitar di e partido Kòrsou ta bai bek ariba ku skor di 2-1 ora ku e selekshon di Kòrsou ta risibí un pinalti na su fabor ora ku e bala a mishi ku man di un hungadó di Montserrat den e area penal. E pinalti a keda kobra eksitosamente pa Felitciano Zschusschen.
Ku e skor di 2-1 na fabor di Kòrsou e promé mitar ta terminá. Den di dos mitar no ta bin kambio na e skor apesar di algun oportunidat ku ambos selekshon a risibí pa anotá. Di e manera aki Kòrsou ta kua su promé viktoria rumbo pa Mundial 2018. E siguiente partido pa Kòrsou ta dia di 31 di mart próksimo ora ku e selekshon di Kòrsou enfrentá Montserrat na Montserrat.
Pa pasa pa e siguiente buèlta ku siguransa, e selekshon di Kòrsou mester di mínimo un empate kontra Montserrat. E selekshon di Kòrsou por pèrdè i ainda avansá pa e partido kontra Kuba, pero den e kaso aki e diferensia di gol ku e selekshon nashonal pèrdè kuné lo determiná su pase si of no.

robotstxt: allowed

filter: keep


text:
ORANJESTAD – Awe diahuebs dia 23 di juni, Directie Financiën lo no duna servicio na publico parti atardi.
Desde 1’or di merdia Directie Financiën lo tene un encuentro cu personal y esey lo dura henter merdia.
Pa e motibo aki Directie Financiën lo no por atende yamada ni contesta email.
Manera ta conoci caba, pa algun tempo Directie Financiën no ta dunando servicio personal y ainda no a reanuda esaki pa motivo di e trabounan di mantencion cu ainda ta andando.
Diabierna dia 24 di juni nos lo ta trahando normal y por comunica via telefoon of via e emailnan conoci.


text: Diamars madruga a drenta informe di un accidente na Zeewijk, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda e chauffeur di un pick-up a baha caminda y a bay dal riba un auto staciona sigui bay dal un otro auto staciona pega bao di un mata. Despues di esaki e chauffeur a purba bandona e sitio pero no a logra. Polis a nota cu e chauffeur ta bao influencia di alcohol y a detene pa core auto burachi y ocasiona accidente bao influencia di alcohol causando basta daño material.


text:
Derechi penal hubenil a drenta na vigor pa Hulanda Karibense
For di promé di ougùstùs 2020 e derechi penal hubenil ta drenta na vigor na Hulanda Karibense. Loke ta karakterisá e derechi penal hubenil ta e enfoke pedagógiko. Esaki ta nifiká straf- i medidanan pa hóbennan for di 12 te 18 aña ta basá riba influensiá komportashon di un forma positivo, reedukashon i prevenshon di e komportashon kastigabel.
Ku e introdukshon di derechi penal hubenil ta bini mas posibilidat adaptá pa hóbennan den e kadena hudisial hubenil, pa asina atendé ku komportashon kastigabel. Partinan importante den e kuadro aki ta e re-introdukshon di Halt, e introdukshon di detenshon hubenil i e kordinashon di servisio komunitario i e supervishon riba kondishonnan speshal dor di rehabilitashon sosial.
Kon derechi penal hubenil ta funshona?
Prevení antesedente penal
Ora ta trata delitunan menor manera, destrukshon, falta skol òf kore sin reibeweis, polis por referí e hóben pa Halt. Einan e hóbennan ta haña e oportunidat pa drecha nan komportashon kastigabel. Dor di hiba kòmbersashonnan, ehersé trabou i tareanan edukativo i pidi despensa na e víktima, Halt di e forma aki ta trata pa stòp komportashon penal di hóbennan mas trempan ku ta posibel. Dor di finalisá henter e trayektoria di Halt un hóben ta prevení di haña antesedente penal.
Delitonan serio
Den kaso di delitonan serio manera, maltrato òf violensia, Ministerio Públiko por disidí pa persiguí un hóben. Voogdijraad ta hasi investigashon tokante e pasado di e hóben i ta konsehá e fiskal di Ministerio Públiko, kua kastigu ta pas mihó pa e hóben. Hues ta disidí na final ku kastigu e hóben ta haña.
Hues por imponé un multa òf detenshon hubenil pa e hóben. E delaster opshon ta un enkarselashon speshal pa hóbennan ku a kometé un delito pisá. Hues por imponé e kastigu tambe di un forma kondishonal. Den e kaso aki esei ta tuma lugá bou di kondishonnan speshal. Si dado kaso e hóben bolbe kometé un delito òf e no tene su mes na e kondishonnan, hues por disidí ainda di pone e hóben den detenshon hubenil. Riba e departamento hubenil di prizòn tin otro reglanan for di e adultonan. Un ehèmpel ta ku no tin mag pone menornan den konfiamentu solitario.
Kondishonnan speshal ku por imponé pa hóbennan ta por ehèmpel servisio komunitario, tratamentu obligatorio òf toke de keda. Rehabilitashon Sosial ta kordiná e servisio komunitario nan i ta sòru pa hóben tene su mes na e kondishonnan speshal. Mayoria biaha ta apuntá e hóben na un guiá di rehabilitashon sosial di Jeugdzorg. E meta ta pa tene e hóben riba e kaminda rekto i pa sòru ku e no ta kometé mesun fayo atrobe. Si logra esaki e ta bon pa tantu e hóben komo e sobra di komunidat.


text: Diadomingo atardi a drenta informe di un incidente cu hende herida na Meiveld, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un incidente unda un motociclista coriendo hunto cu un muher su tras sinta na dado momento a ref cu e brommer y e mucha muher a kita cay patras. Un auto cu tabata tras di e brommer a brake diripiente pa no pasa riba e mucha muher. Debi na e caida e victima tabata keha di basta dolor na su lomba. Na yegada di e ambulans nan a atende e victima y a transporte pa hospital.


text:
Aruba
Avion den beslag: Investigando grupo cu a trece sigaria Aruba for di Paraguay
Un avion di bandera Venezolano y plachi Irani cu ta inmobilisa den e aeropuerto di Ezeiza tabata pertenece te cu januari na e compania Irani, Mahan Air, sanciona pa oficina di control di activo stranhero di Tesoro di Merca. Investigado a pone bista rib’e vuelo realisa pa e avion aki dia 13 di mei di Paraguay pa Aruba. Den e caso aki, e avion di Emtrasur a declara di transporta un cargamento di sigaria balora na 755 mil dollar. Ta investigando ken a paga p’e vuelo y con e operacion a cana.
Segun e factura 001-002-0000640, emiti pa e compania Tabacalera di Este SA (TABESA), vincula na un empresario y politico di Paraguay, a transporta 6010 paki di Ibiza extra suave doble filtro short y 1076 paki di Ibiza extra suave King Size. E cliente a declara den e mesun documento aki ta e compania Tabacos USA Inc, pero e compania ricibido tabata Tabacal Free Zone NV, cu sede na Aruba.
E avion a sali for di Venezuela y a aterisa na e aeropuerto Guarani, den e ciudad di Minga Guazu, apenas 13 kilometer oost di e ciudad. Tripulacion tabata consisti di Venezolano y Irani. Segun e manifiesto di e vuelo, publica p’e medionan Paraguayo, nan tabata 7 Irani y 11 Venezolano.
Di e shete Iraninan, apenas dos tabata coincidi cu e tripulantenan di e vuelo pa Ezeiza cu tabata hospeda na un hotel di Caning: Gholamreza Ghasemi y Abdolbaset Mohammadi.
Ghasemi tambe tabata piloto di e vuelo pa Buenos Aires. Segun dato suministra pa agencia internacional, e ta accionista y miembro di e junta directiva di e aerolinea Irani, Qeshm Fars Air, sanciona pa Merca. Prome e tabata presidente di Iran Naft Airlines, cu despues a haya nomber di Karun Airlines.
Tin un otro dato cu a yama atencion dje investigadonan. E compania di seguro di e avion Venezolano ta un empresa Irani: Raiz Insurance Co.
Despues di e vuelo aki, e agencia di inteligencia di Paraguay a emiti un alerta n’e coleganan di region, pero tambe pa Merca y Israel.
Den e vuelo cu a yega Ezeiza dialuna ultimo a biaha cinco Irani y diescuater Venezolano. Algun di nan, segun informacion di inteligencia manda pa Argentina, lo tin vinculo cu Forsa Quds, un division di e Cuerpo di Guardia Revolucionario Islamico specialisa den operacion di inteligencia militar.
Ayera nochi, hues federal Federico Villena a confirma e decision di gobierno pa wanta e paspoortnan di e Iraninan, aunke nan por a bay for di e pais. Actualmente, e avion di Emtrasur ta na Argentina ainda.
Villena a interveni diasabra mainta mediante un habeas corpus presenta pa abogado Rafael Resnick Brenner, un ex-funcionario di AFIP condena pa e caso di Ciccone, caminda e tabata pidi pa libera e avion y debolbe e paspoortnan na tur e tripulantenan.
Hues a ratifica cu e decision di migracion di wanta e paspoortnan tabata legal, pasobra e tabata basa riba articulo 35 di ley di migracion, cu ta papia di un “sospecha funda cu e intencion real cu ta motiva e entrada, ta diferente di locual a manifesta na momento di obtene visa of presenta na control di migracion.”
E avion a aterisa dialuna na aeropuerto di Cordoba y dos ora despues a yega Ezeia, caminda nan tabata warda riba dje. Den un operacion conhunto, cu intervencion di PSA, Aduana, Migracion y PFA, a revisa e avion varios biaha. “E tabata transporta piesa di auto pa un compania di motor di auto. A revisa e carga varios biaha, pero no a haya nada straño y a lag’e liber”, un fuente oficial a bisa.
Diaranson atardi ultimo, e avion a purba biaha pa Uruguay pa carga combustibel y di e manera ey por regresa Venezuela, pero gobierno di Uruguay a dicidi di cera e espacio aereo y a impidi esaki. Desde e dia ey, e avion ta para na Ezeia. YPF y Shell ta nenga di bend’e combustibel debi n’e alertanan internacional.


text:
E legendario director creativo di Chanel a yega di bisa, cu su pushi blanco tin su propio fortuna door di e ingresonan genera pa su trabou como modelo, cu el a warda religiosamente. Cu e lo a inclui su pushi den su testament pa garantisa cu e lo sigui disfruta di e cuido y luhonan, cu el a encarga pa dune a traves di dos cuidador cu tabata turna pa consentie tanto di dia como anochi.
Sinembargo, finalmente su ‘oogappel’ no a bira su heredero principal. E ‘protégé’ y amigo intimo di e diseñador,Baptiste Giabiconi, ken ta resulta ademas di ser e prome doño di Choupette, a confirma den un entrevista den e programa frances Sept à huit , cu e ta e principal beneficiario di e patrimonio inmenso di Lagerfeld, cu ta inclui propiedadnan inmobiliario, obranan di arte, companianan y mueble. “Tin shete heredero clave y den e lista ey, mi ta den e prome posicion”, e modelo a confirma, cu ta e persona cu a introduci e pushi di raza birmana den e bida di Lagerfeld tempo cu el a pidie pa cuide durante algun dia den su ausencia. E animal nunca mas a bolbe e cas di Giabiconi y e mester a busca un otro mascota.
E amistad entre e modelo y e famoso diseñador -cinco decada mas grandi cu ne – semper tabata rondona pa cierto misterio pa e secretismo rond di e vinculo cu tabata existi entre ambos. Giabiconi a afirma cu entre nan tabata existi: “un relacion filial hopi poderoso y un amor dificil pa splica cu palabra”, cu a pone Lagerfeld pensa riba e posibilidad di adopte. Semper e tabata kier a proteha y trankilisa Giabiconi y tabata bise: “No preocupa, Baptiste. Bo lo ta bon cuida”. E diseñador nunca tabata kier a discuti cu ne tocante e detayenan di su cancer di pancreas, e causa di su morto na edad di 85 aña dia 19 di februari 2019.
Baptiste: “E tabata sconde esey hopi bon y no tabata kier a papia riba tema. Mi a enfrente un biaha cu e pregunta directamente, mi a puntre si e tin cancer y si e ta grave, pero el a contesta cu un gesto cu su cabes y bisando cu pa mi no preocupa, cu e tin e miho dokternan y cu lo e recupera”.


text:
Gradicimento
Na nomber di famia Franken Farro y demas famia kier gradisi asina hopi tur cu di un of otro manera a duna nan muestra di cariño, a manda flornan, palabranan di condolencia I sosten durante fayecimento y entiero. E tabata realmente importante pa nos pa boso tabata tey.
Masha danki pa pensa riba nos durante un tempu difisil. Boso palabranan tabata realmente di Consuelo ora nos mas mester di dje. Nos lo nunka lubida boso sosten, atenshon y Amistad. Nos ta aprecia esey.
Sr. Hyacintho Franken
Mihor conosi como “Chin” of “papa-Chin”
24 September 1933 – 28 Mei 2022


text:
Spiritualidad den practica, por bisa, ta sali for di inspiracion di spirito santo. E gravisimo problema sinembargo ta cu spiritualidad, sin reconocimento y convivencia di e don di paz di HesuCristo, ‘no’ ta nada santo, sino ta e rey di tur maldad di sufrimento eterno”. Esta e “spirito maligno”. E rey pues di spiritismo. Bruheria por ehempel ta cay bou e materia di spiritismo. Malo den presencia permanente di e rey di tur maldad di sufrimento eterno, nunca ta bon compaño, sino cu malo semper ta compaña malo, bou influencia y dominio di e rey inmortal di spiritismo, kende ‘no’ tin miedo di Dios Creador su nomber, awo corda pa e nomber di Cristo Hesus. Pa e hecho cu e tambe ta un dios, numa un dios cruel inmortal di tur maldad y di sufrimento eterno. Loke si e tin un miedo, panico p’e ta e poder di don di paz di HesuCristo y no Su nomber. Awor dicon e miedo y panico?
Ta pa e hecho cu denter di e poder di don di paz di HesuCristo, hamas e por drenta pa pone ningun yiu di Dios Creador, haci pica y sigur tampoco pone ningun yiu di Dios Creador sufri den ningun manera y muri na su antoho di sufrimento eterno”.
E informacionnan aki cu tur respet y afecta pa nos prohimo, pa tur e otronan, lo mester ta hopi bon conoci bou tur nos creyentenan cristian respeta for di masha siglonan pasa caba. Di manera cu awendia y ya pa basta tempo caba, nos humanidad lo ta bibando den un mundo totalmente diferente. Unda cu cristiannan respeta hamas por cay den conflictonan grave cu otro, cual den presencia permanente di e rey di tur maldad di sufrimento eterno, Satanas, tur ta desemboca den gueranan cruel. Entre otro e dos gueranan mundial cruel di siglo pasa cual tur dos a inicia den e continente Europeo cristian aki. Y sigur tambe e guera cruel andando na Ukrania den e propio continente Europeo cristian aki.
Ta mas cu logico cu por a evita tur esaki, den e don di paz di HesuCristo. Ohala cu masha siglonan pasa gran mayoria di e cristiannan respeta lo por ta discipulonan denter di e don di paz di HesuCristo, pa hamas cay den tentacion bou influencia y dominio di e rey di tur maldad di sufrimento eterno pafo di e poder di don di paz di Cristo Hesus.
Pafo di e don di paz di HesuCristo, no tin proteccion pa alma inmortal di ningun cristian respeta aki na tera, den presencia permanente di dicho rey inmortal di sufrimento eterno. E cu conoce alma inmortal di cada un yiu di Dios Creador, miles di biaha miho cu cualkier ser humano akinan pafo di shelo. E almanan inmortal di e yiunan di Dios Creador, cu E ta uza pa fortificacion y mantencion di e candelanan di sufrimento eterno den su fierno, naturalmente contra boluntad di Dios Creador”.
Nos Tata cu ta na shelo, Bo nomber sea santifica, no laga nos cay den tentacion, ma libra nos di malo, denter di e poder di don di paz di nos Rey di Paz, HesuCristo, den Bo total fabor, Dios Creador.


text:
Den bida cada uno di nos tin cu asumi nos responsabilidad. Na momento cu pandemia a presenta na maart 2020 como Minister encarga cu Finansa y Asuntonan Economico, Xiomara Maduro mester a tuma decision pa salba economia y e bienestar general di e hende na Aruba. Sigur den e situacion cu nos pais y mundo henter a haye confronta cune, no tabata decisionnan facil y tampoco popular. Na e momento ey mester a scoge pa Aruba y Minister Maduro ta consciente di e critica y hasta e menasa cu ta wordo lansa, pero si no a tuma decision, awe e panorama lo tabata uno completamente diferente y e retorica lo tabata uno di cuestiona pakico no a tuma decision pa evita caos na Aruba.
E esfuersonan di Gobierno di Aruba a wordo reconoci pa IMF den nan rapport na maart ultimo. Gobierno di Aruba a actua lihe y cu esaki a yuda scapa bida di hende y comercio den e pandemia. Gobierno di Aruba a percura cu mas di 450 miyon florin den diferente sosten financiero pa asina por a mitiga e efecto riba nos economia. E maneho hiba pa Gobierno di Aruba door di a tuma e decisionnan necesario na tempo a percura pa e sistema di cuido, economico y fiscal di nos Pais a keda intacto.
E mandatario ta declara cu e no tin problema cu critica pasobra esaki ta un derecho di tur, pero asumi responsabilidad y actua na bienestar di tur, ta keda e deber di algun. Aruba ta di nos tur y ta nos tur mester asumi nos responsabilidad.


text:
KRALENDIJK- Den oranan di mardugá riba djasabra 2 di aprel polis a hañ’e obligá un biaha mas pa aktua ku man duru kontra un sospechoso i algun personanan presente den Centrumgebied en konekshon ku violensia públiko.
Durante di detenshon di e sospechoso, ku tabata enbolbí de un kaso di bringamentu, tantu e sospechoso komo algun di esnan presente a kuminsá bringa ku polis i no tabata duna oido na e vários yamada di polis pa hala atras i koperá. Mirando e diferente menasanan i e situashon peligroso ku e agentenan polisial tabata aden, e agentenan a haña nan obligá di hasi uzo di nan arma reglamentario pa a los tiru di atvertensia i tambe a uza ‘pepperspray’.
Uzo di esakinan semper ta e último rekurso mirando ku nan por tin un impakto hopi grandi. Na momentu ku a hasi uso di e ‘pepperspray’ un aspirante (agente den treinen) tambe a haña ‘pepperspray’ den su wowo. E sospechoso detené ta un hòmber di inisial S.H.R. di 24 aña di edat. A detené pa no duna oido na òrdu di polis, pa no tin identifikashon bálido riba dje i pa kousa peliger riba karetera públiko.
Stroba
Mas i mas ta e kaso ku ta hendenan presente ta stroba polis su trabou riba kaya durante ke ta ehersé su tareanan. Esaki ta sòru pa eskalashon innesesario i ta un echo kastigabel. Nos ta komprondé e ku emoshonnan por eskala durante di un detenshon òf aktuashon di polis. Sinembargo ta tarea di polis pa sòru órden públiko i seguridat. Dor di mete, komo siudadano, durante un detenshon òf durante di kualke otro akshon di polis, tin chèns ku situashonnan peligroso por surgi. P’esei tambe nos ta hasi un yamada pa atendé ku esaki di manera konsiente i adekuá.


text:
KOMUNIKADO PA PRENSA
Helpdesk Pa Enseñansa (Skol) Gratis
Minister di Enseñansa, Siensia Kultura i Deporte ta partisipá ku entrante awe 15 di ougùstùs 2012, lo tin un helpdesk di Gobièrnu pa tur mayor, kaminda nan por yama pa hasi pregunta i òf duna nan prekupashon relashoná ku Enseñansa (Skol) Gratis.
Por yama durante oranan di kantor (8-12 or / 2-5 or) na number sentral 461-5133 ekstenshon 121 i 135 pa haña kontakto ku helpdesk Enseñansa Gratis.
Sr. E.Wilsoe
Minister di Enseñansa, Siensia, Kultura i Deporte a.i.
Schouwburgweg 24


text:
Home
Enfoke riba
Traha
Lesa mas tokante traha na Rijksdienst Caribisch Nederland. Chèk tambe e vakaturanan di mas aktual
Notisia
Roald Lapperre Direktor-General Relashonan den Reino na BZK
01-07-2022 | 16:53
IR. R.P. (Roald) Lapperre ta bira e Direktor-General Relashonnan den Reino na e ministerio di Asuntunan Interior i Relashonnan ...
Ekspanshon telefòn pa hubentut Guana Chat pa otro islanan
27-06-2022 | 15:11
Kolaborashon entre Fundacion Telefon pa Hubentud Aruba i e ministerio di Salubridat Públiko, Bienestar i Deporte (VWS) pa loke ta ...
Investigashon di poblashon di kanser na boka di matris ta kuminsá na Sint Eustatius
24-06-2022 | 20:20
Hende muhé den edat di 50 pa 60 aña na Sint Eustatius por partisipá den e skrinen na boka di matris entrante djaluna 27 di yüni ...


text:
Djabièrnè, 4 di novèmber, anochi di informashon Cuba Bishitá Santiago de Cuba, Kurason di bolero
Djabièrnè, 4 di novèmber, anochi di informashon Cuba Bishitá Santiago de Cuba, Kurason di bolero
KRALENDIJK — Pueblo di Boneiru kompletu ta invitá pa bishitá i apoyá artistanan boneriano durante Festival del Caribe 2017 ku, manera ta konosí, ta dediká na Boneiru. E evento aki ta tuma lugá na Santiago de Cuba, kurason di bolero na yüli otro aña.
Diferente músiko i artista boneriano lo partisipá na e festival aki, kompartiendo nan talento riba e diferente esenarionan ku lo tin rònt den e suidat. Ta un oportunidat fenomenal pa kompartí e kultura i músika boneriano durante e festival ku tin míles di bishitante for di entre otro Amérika Latino, asta for di Oropa i otro paisnan.
E evento aki sigur ta un oportunidat pa kada boneriano ku ta deseá di konosé Cuba hasi un bishitá turístiko na e pais. Banda di apoyá músiko i artistanan boneriano e ta un oportunidat pa eksperenshá interkambio kultural ku Cuba, pero tambe ku bishitantenan di otro paisnan ku lo ta presente.
Santiago de Cuba ta konosí pa su bon ambiente, variedatnan di presentashon, arte, artesania, kultura bibu i literatura.
E organisashon ‘Keiru Bon’, representá pa Anneline Beukenboom i Bigalda de Marchena, ta enkargá pa organisá e parti logístiko, estadia i biahe pa tur partisipante i personanan ku ta deseá di bishitá Santiago de Cuba.
Djabièrnè awor, 4 di novèmber, SKAL ta organisá un atardi di informashon di 5’or pa 7’or, kaminda lo duna mas detaye na personanan ku ta interesá den e biahe aki. Lo tin oportunidat pa inskribí mesora na SKAL.


text: Riba 10 di mei 2022 firmamentu ofisial a tuma lugá di e ‘Administrative Cooperation Agreement related to the Galileo Sensor Station (GSS) on the Island of Bonaire (The Netherlands)’, den Galileo Reference Centre na Noordwijk. Den e akuerdo di kolaborashon akí a stipulá palabrashonnan tokante ròl i responsabilidat, gastu i planifikashon pa realisashon di e GSS na Boneiru, entre ministerio di Infrastruktura i Maneho di Awa i European Union Agency for the Space Programme (EUSPA). Na nòmber di e ministerio a firma e direktor internashonal Peter Díez i na nòmber di EUSPA a firma e direktor di EUSPA Rodrigo da Costa. Via un konekshon online gezaghèber di Boneiru Edison Rijna a presensiá e akto ofisial akí. El a gradisí ámbos organisashon pa nan aporte. A hasi eskoho pa Boneiru i e lo duna su sosten kompleto pa e proyekto akí. Ku firmamentu di e akuerdo di kolaborashon akí a duna e ‘kick-off’ formal tambe pa realisashon di e GSS na Boneiru, ku na kuminsamentu di 2024 mester ta operashonal.


text:
ORANJESTAD – Mas di 100 mucha a participa na concurso di kleur “Stima Bo Mascota” 2021. Asina e comision encarga cu e proyecto bunita aki, a raporta diahuebs mainta.
Manera ta conoci, diabierna 24 di september a inicia e concurso di kleur “Stima bo Mascota” special pa nos chikitinnan di 4, 5 y 6 aña di edad cu ta bishita scol preparatorio. E concurso tabatin e meta pa sigui conscientisa comunidad, specialmente muchanan, cu nan mascota merece bon cuido, y cu ta masha normal pa laga sterilisa bo mascota. “Nos ta convenci cu si cuminsa inculca e amor pa mascota cerca nos muchanan, esey ta garantisa un miho futuro pa locual ta trata e cuido di mascota door di nan doñonan y un escogencia responsabel si ta tuma un mascota si of no”, drs. Irene Croes, veterinario den servicio di Gobierno a comenta.
Dia 4 di november 2021, exactamente 1 luna despues di Dierendag, tabata e ultimo dia cu por a entrega e formularionan di participacion. Un total di 122 formulario a wordo entrega di cual 120 ta den e categoria cu lo ricibi premio. Pues 36 mucha di 4, 74 mucha di 5, y 10 mucha di 6 aña di edad a kleur y entrega nan formularionan debidamente. E comision ta hopi contento cu 2 otro mucha tambe tabatin e curashi pa participa y kier gradici nan pa esey. E top 3 di e scolnan participante ta Agnes Kleuterschool (65), Imelda Kleuterschool (22), y Ayo Kleuterschool (18).
Diahueps mainta, dia 18 di november, e huradonan a pasa door di tur e kleurplaatjes pa saca e 7 ganadornan. Dia internacional di mucha, diasabra dia 20 di november, e ganadonan lo wordo anuncia riba e pagina di FaceBook Stima Mi Mascota. E siman siguiente lo tuma contacto cu e scolnan pa informa tocante e entregamento di premio.
E comision kier gradici tur mucha cu a participa, tur scol cu a laga e muchanan kleur na scol mes, tur adulto cu a percura pa e kleurplaat wordo entrega na ora, Armando Goedgedrag pa un bunita ilustracion cu e muchanan por a kleur.


text: Dialuna atardi a drenta informe di un accidente unda un motociclista lo ta envolvi y lo ta benta riba caminda dilanti e pompstation na Paradera mesora a dirigi tanto polis como ambulans na e sitio. Na yegada di e ambulans nan a bin haya e motociclista cu tabata keha di dolor na su braza drechi e personal di e ambulans a atende y a hibe den e ambulans pa asina atende. Na yegada di e polis di trafico a bin compronde cu e motociclista su so cu su so a a cay cu e brommmer y a fractura su brasa. Na final ambulans a transporta e victima hospital


text: Si dialuna anochi e dealnan a ser sera pa abo cu kier e kerstboom di mas dushi y mas fresco cu ta radia e fragancia di Pasco ta na Tom bo mester ta pabao di caminda naVondellaan! Si bo tin suerte te hasta Tom mes lo yudabo scoge e kerstboom cu abo ta desea. No equiboca pa bo keda garantiza cu e mihor kerstboomnan ta pazuid di Banco di Caribe y pabao di caminda bo lo mester ta! Y si bo tin suerte te hasta sneeuw di Canada lo bo por haya memey di e kerstboom pasobra ey ta e matanan di mas fresco lo bo haya. Keda pendiente pronto nos lo avisa.


text:
Aruba
AVP ta reta minister-presidente publica resultado di investigacion riba Guillfred Besaril
Segun parlamentario pa fraccion di AVP, mr. Gerlien Croes, ya for di aña pasa tabatin indicacion cu tabatin un investigacion tumando luga pa locual t’e aspecto financiero na Arubahuis door di Centrale Accountantsdienst y a como fraccion ya a haci un serie di pregunta na minister presidente tocante esaki.
Pa prome, a cuestiona cu con por ta posibel cu tabatin un investigacion andando y cu parlamento no tabata na altura di esaki y tambe kier a haya sa kico ta e motibo pa dicho investigacion.
Segun Croes, tin varios speculacion pa loke ta gastamento di placa na Aruba y tambe indicacion, confirma pa nos minister presidente na maart, cu Aruba a bin ta gasta un promedio di 26 mil florin pa luna gasta na vivienda so pa Arubahuis.
Un otro cuestion cu a bin pa dilanti ta gasto relaciona cu celebracion di Arubadag. Segun e minister plenipotenciario, e investigacion ta uno normal, pero pa sorpresa, ora cu e rapport ta finalisa y entrega na e minister presidente, diripiente e minister plenipotenciario ta retira bisando cu e no ta di contento cu e ‘kindertoelage’ cu e ta ricibiendo desde 2017.
E parlamentario a bisa cu esaki ta un otro forma di “tuma pueblo haci” y asina fraccion di AVP ta haci un peticion pa tene un reunion publico pa minister presidente acudi na parlamento y duna cuenta di kico ta locual a pasa na Arubahuis. “Si no tabatin iregularidad, duna Parlamento di Aruba y pueblo di Aruba e resultado di e onderzoek aki pa e ora ey tur hende sa cu esey no a tuma luga.”
Pa un relato mas detaya, lesa bo proximo edicion di TREMPAN.


text:
Archive for July 2021
July 26, 2021
Riba 26 juli ta celebra Dia Internacional di matanan di mangel. Na Aruba nos conoce 4 sorto di mata di mangel y tur ta protegi pa e ley Landsbesluit bescherming inheemse Flora en Fauna (AB 2017 no.48). E mangelnan den cuestion ta: Zwart Mangel (Avecinnia germinans), Fofoti (Conocarpus erecto), Mangel Tam (Rizophora mangle), y Mangel [...]
Read more >
July 12, 2021
Luna di juli ta den full swing. Abo ta corda riba bo compromiso pa nenga plastic di un solo uzo? Bo a compromete na e reto riba e plataforma plasticfreejuly.org? Bo a cambia bo patronchi di consumo di plastic? Abo tambe ta yuda baha e cantidad di desperdicio cu ta keda aumenta riba e seronan [...]
Read more >
Scroll To Top
July 2, 2021
Bo sa di e ley di prohibicion di productonan daƱino pa nos medio ambiente? Bo sa cu e ley aki ta prohibi plastic di un solo uzo? Lo ta bon pa un y tur busca pa haya sa mas di e ley aki cu ta reglamenta e prohibicion di importacion, compra di - of regala [...]
Read more >


text:
Kondukta Arbitrahe En Kapitulo shete en Lei di Arbitrahe den Suela: e Realisá i e Kondukta di e Abogado sekos den LiñaRiba e Autor: Lac Humano ta un Skol di Derecho Proceso i Presidente di Instituto di Arbitrahe den e Derecho di e Universidat di Stoma, SuelaE skol Humano a miembro di e konsentimentu ku a tuma parti di e redaccion di agensia sea di Lei di Arbi ... >>
E responsabilidatnan di e saludo di Suela, esta e Abogado sekosE anunsiá grandi versions regional
E suseso sistema di atenshon pa bai e ta prinsipalmente financiero pa e gobernashon i sentralisá, maske privá di atenshon riba kon ta bai tambe eiE sistema di atenshon ta bai den Suela ta finansiá prinsi ... >>
E domain di sera leinan di kada pais e Abogado sekosSinembargo, kada par mei tabatin un ruman di e edicion
E domain di sera leinan varia na tera E lei ta dirigí riba e domain di bulos Pa e kambio di e lei di, klínika di stablesé su mes balor máxima ta e kantidat di muchanan produccion di ... >>
Di kastigu Kapital di Suela, esta e Abogado sekosDi kastigu Kapital ta Saca a dediká te
Ku awor ta prohibi pa e Konstitushon ta sea na kla ku ta stipulá ku un kastigu di morto, kastigu corporate, i e porta ta striktamente prohibiNa momento di abolishon di kastigu di morto na Suela, e le ... >>
E kumpra un Outo di WA en Su Spantaparha Leges Explicó A Bai di Corta, e AbogadoHopi litigios surgi den e kumpra un vehíkulo Tin hopi kosnan ku bo mester konsiderá pa kumpra un vehíkulo Esakinan include: e tabata di vehíkulo na asegurado ta bo no ta compronde un limón, ei garantisá, i e ta mará na esaki, no auto no ta f ... >>
Na e formacion di e mes, e marka, e liquidación di derecho corporateSi bo ta forma un nobo mes òf association, por yudadónan
E diferensia den komparashon ku e a kumpra un mi registra pa e mes òf association economia ta bo no consul di identidat corporation kantidat te ku e mes ta registra na agensia sea d ... >>
Normal seas na terminashon di un traha riba SeaDen Suela, tin regla di drechi di e empleado na relashon ku terminashon di un amtenarE regla pa terminashon ta determina den e lei di e"Servisio di Lei di Protekshon". Bo por tin mas bentahoso regla di terminashon di bo servisio ku e promocio ... >>
Di Spantaparha ta propiedat di e Lista den SuelaSi bo no ta risibí un koredó elektróniko den e diesinku menos, por fabor revista su karta di som òf por fabor den kontakto ku nos pa haña yudansaUn subcomponente e Lista di Libertat Economia, e spantaparha ta propiedat di e lista bisá e grado ... >>
Ekstraordinario di dies expatriados keho nan cookies sekos, esta E LokalTin biaha, bo topa ku un di esnan ku ta bin na trabou, tin biaha ta aki pa studia, i den épokanan ta kumpli ku e a pasa para na ningun a bin mira riba dibertishonSinembargo, independiente pa por kiko ta mira, òf inclui kuantu ta gusta e pais i ... >>
inisio situaciones panels en traduci e kasobou di artíkulo, insiso, e Kódigo Penal (intenshon di droga pidi constitucion ta e Repúblika di Uzbekistán) trinta i tres, ocho, en binti en sinku Di Profesor konfirmá na e siguiente operacion: en izrahias gerensia i e direktor di e akshonis ... >>
Abogado di Scan oumentá e riesgo di inhustu huisio na violation ta SacaE ta deklará ku e encuentronan tabata concludes
Juli Scan drenta den Belmarsh Huzga ta pas den ost di Andre chikitu pa e dies di e dia manera WikiLeaks simpatisantenan e manifestashon dilanti stablesé parts i paña di orañe tres similar na ... >>
Protekshon di propiedat intellectueel e sistema di Suela en P GuiaSaca, ofishalmente di Reino di Suela, ta un pais Escandinavo di Oropa di NòrtSaca teritorio di Noruega, Finlandia, pa e frontera marítimo ku Tony i Latina, i ta corecto di Dinamarka pa un brùg en túnel. Awe riba dia, Sea ta un monarkia constit ... >>
Ekstraordinario Ladronisia di Identidat Abogado banda di bo en Lei NoSi bo ta kere ku bo por ta un fiesta di ladronisia di identidad, bo mester alimenta un ladronisia di identidat abogado pa yuda pa restorá su identidat bida. Un abogado specialisa den e lei di protekshon e destruí ta kapas pa hasi esaki difísi ... >>
Di arbitrahe den Suela En Blanku Hasie LLP, Firma un abogado Internashonal, Global di e Realisá di e LeiOla Wilson, abogado di Blanku den Kaso di Stoma, o en autor di e buki"e Arbitrahe den SuelaPublico por di agensia sea di Arbitrahe den e Association, e buki aki ta un referensia legal ku ta central den e arbitrahe komersial internashonal di Su ... >>
Sea konseho na Splicacion di Estudio bo ta Saca: studiante logEtiqueta aki carta di bon ku su funshon
Awe e ta e último dia pa presentá su eleccion pa di tumamentu di e rond di Licensed i Master den splicacion pa e Temporada di
Por ta asina, a dicidi di skirbi rápido sinku Sea splicacion konseh ... >>
Registro di e Grupo di Suela Privá en establesementu di Negoshi ta Saca Privá, totalmente Offshore, esta e Lei di e Konfiansa InternashonalE informe mester ta almacenados e pueblo sosial di e grupo
Saca (di Reino Sea) ta pertenesé na e Península Escandinava, den e di OropaDi estado comparti teritorio ku Noruega e west ku Finlandia den nort di tera. E otro idioma (den partik ... >>
Tin un secco Studiante di prestamo bo ta biba. Bo ta aktua, ta grandi fiansa, i ku awor a wòrdu"duna haltu"manera un fiansa iENKARGO di akuerdo: e Kontestanan di Eksperensia riba Just Kontesta no steur di konseho di un abogadoSo bo tin e Mes ta un plasa públiko i preguntanan i kontestanan no tin personal òf konferensia òf proteha pa e privilegio abogado en kliente. ... >>
Di Pasport En Sea Den E StranheroDen e U Hopi tera required tres òf seis luna di valides di pasport na di entrada Por fabor tene na kuenta ku e its por ta, normalmente, ta hasi te ku dos luna di inflacionE splicacion, mientras bo ta bishitá di Suela na siudadanonan sekos ta ... >>
Nobo Legislashon sea Riba e Registro di benefisioE Parlamento secco aprobó un nobo lei di registro di benefisio, ta un implementashon di e Kuater At En Laba di Plaka di Direktiva, ku lo drenta na vigor e un augustusE intenshon di e lei ta amplia e transparensia di e titular i kontrol di empe ... >>
Ta e Pensioen alimento Semper Dedusibel un Tributo na e Cónyuge e PagoOra bo ta siguiendo ku su cónyuge òf diskutí den korte riba e nivel, e tipo i e temporario di mantenshon di cónyuge, e preguntanan fiskal ku mester no ta leu for di bo mente
E artíkulo anunsiá e regla básicas i di prinsipal problema di ka ... >>
E lista di empeñonan di Suela, esta e Abogado sekosSea ta un pais Escandinavo di Oropa di, i e di tres pais mas grandi den e Union Europeo na e area
E ta un miembro di Nashonnan Pegá, e Konseho Nórdico, e Konseho di Oropa, e Organisation Mundial di Komersio i e Organisation pa e Operacion ... >>
Di divishon di e Tereno En Washington Abogado di DiborsioBo ta bo tin pregunta òf preokupante di su tereno i ta bai ta dividíDi Estado di Washington diborsio abogado di nos firma sa ku bo ta preokupante di su tereno, i yuda na mes na tur bo preguntanan tokante di divishon di e propiedat den un dibor ... >>
Di búskeda di titula stranhero en Konseho secco na Education EkstraordinarioE Konseho secco na Education Ekstraordinario ta un agensia di gobernashon, kende nan responsabilidat barka tur e sektor di educationE Konseho secco na Education Ekstraordinario (UR), evaluá e titulo stranheronan ku e fin di promociona sosten n ... >>
Secco Outoridat Di Splicacion En Di Abogado SekosE suseso Outoridat di Splicacion ta di agensia governmental entrada di kobransa di debe, tòg i dialoga di SuelaDi Outoridat di Splicacion ta e úniko organisation ta Saca facilidad pa retirá plaka di kuenta bankario di debedó nan i, si ta neses ... >>
relacion di arbitrahe en traduci e kaso
Entidat jurídica i lo tin su mes independiente for di e tereno registra su mes balanse


text:
Premier Evelyn Wever-Croes diaranson a reuni cu Crisis Team y cu Censo. Desde februari Crisis Team a acerca Censo pa pidi Censo pa na momento di organisa eleccion 2021, e tempo ey premira pa september 2021, pa tene cuenta cu e protocolnan relaciona cu Covid. A base di esaki Censo a haci algun recomendacion y CrisisTeam a sostene e recomendacionnan aki.
Entre otro, cu por entrega lista na forma digital, cu riba e invitacion pa votacion lo duna un orario di sugerencia, cu lo registra e votador via un QR code na momento cu e votador yega, cu lo amplia e cantidad di urnanan di 62 pa 70 urna, y cu lo uza un scanner pa agilisa e proceso di conteo di voto.
Mientras cu tur e medidanan aki tin e meta pa evita mas contagio di e virus, e ultimo, pues uzo di scanner, a causa hopi reaccion den comunidad, apesar di splicacionnan extenso riba e punto aki.
Recientemente CrisisTeam a flexibilisa varios di e medidanan di Covid, y den e cuadro aki tambe a flexibilisa algun proposicion pa cu eleccion dia 25 di juni.
Durante un reunion a keda dicidi cu no tin e necesidad grandi di uza scanner mas. Mirando cu Aruba ta den codigo geel awor pa loke ta e virus, uzo di scanner no ta necesario mas.
En berdad e sistema aki ta agilisa e proceso y ta sigur pero mirando e atakenan riba un idea genuoso y noble pero cu a trece un controversia innecesario y mas aun, pa evita cualkier duda den integridad di e proceso electoral, a dicidi pa no uza e scanner.
E demas proposicionnan ta sigui riba mesa, pa asina percura cu eleccion 2021 por wordo teni den un forma democratico y safe na e mesun momento.
“Mi ta lamenta cu den e proceso aki varios lider politico a recuri na insulta y intimida esnan encarga cu e proceso electoral, especialmente directora di Censo. Esaki ta sigur di condena y lamenta, mirando cu empleadonan publico ta sirbi interes general di Pais Aruba, y ta traha pa tur gobierno. Mi ta haci un apelacion na tur lider politico pa den e temporada di eleccion aki, sea responsabel, inspira campañador y sostenedornan pa sigui cuida, y no recuri na ataca empleadonan publico pa politica. Loke nos a mira pafo di Censo e ultimo dianan aki, hopi hende riba otro, sin tapaboca, ta brasa otro, a spanta hopi hende y ta hopi preocupante. P’esey, un biaha mas, un apelacion na tur politico: ban duna e ehempel, y cuida nos mes y cuida nos sostenedornan” Premier Evelyn Wever-Croes a duna di conoce.


text:
Ta 19 aña pasa International Order of the Rainbow for Girls a wordo treci Aruba pa asina crea mas lider di hobencita den nos comunidad. IORG ta un non-profit youth service organization pa hobencita di 11 pa 20 aña. E organisacion ta yuda cada hobencita haya mas confiansa propio y liderazgo via di servicio comunitario. Otro aña International Order of the Rainbow for Girls lo ta celebrando su di 100 aña y lo wordo celebra na Oklahoma, unda e prome organisacion a wordo funda.
Recientemente e directiva di hobencita pa e proximo 6 luna a ser anuncia y e tema ta “Growing with Rainbow” pa e periodo aki; creciendo hunto den e organisacion aki y lidera pa e hobencita Veronique Santanilla.
Mas cu 20 hobencita a wordo instala pa nan puesto nobo. E organisacion aki ta wordo guia door di un grupo di 13 adulto/ mayor voluntario.
E hobencitanan aki ta wordo getrain nan liderazgo y confiansa propio door di trabou di servicio comunitario. Pa finalisa, cada hobencita ta haci su mesun reunion, avansando den e organisacion cu diferente funcion y na final presidente. Cada board tin un mentor cu ta coach e hobencitanan aki door di guia e plan y ehecucion di projectonan, por ehempel trabou caricativo, actividad social y hopi mas.
Bo conoce un hobencita cu lo por ta interesa pa haya sa mas di e organisacion aki y kier bira miembro? Lo tin un atardi informativo diasabra 27 di november di 1.30pm pa 2.30pm na Lodge El Sol Naciente, Cumana 26. Contact e presidente actual Veronique Santanilla na 564-3494 of via email [email protected] of Rushella Tromp na [email protected]
Sigui nan via Facebook: FB IORG ARUBA Sigui nan Instagram: IG IORG ARUBA


text: Diadomingo pasa di 12 or marduga patruya di Flex a para un daewoo coriendo malo e auto aki a bin para den e parkeer plaats di Renaissance. A resulta cu e chauffeur tabata bou influencia di alcohol y no por a sigui core e auto, ni riba su pia en por a para. Polis a hacie algun pregunta y e no sa ni su fecha di nacemento. Mientras cu dog catcher a bay cune warda e dama a keda atras. Pero e dama tambe tabata burachi pero basta fastioso y tabata stroba e oficialnan haci su tras. E tabata intimida e oficialnan, y na cierto ocasion pasa su man riba e curpa di e oficial. Mientras e polis a bay cera e auto cu a keda habri e dama a bay press su curpa riba e agente policial strobando e y no a keda nada otro pa detene hibe warda, pa asina sosega su curpa.


text:
Santa Cruz: Diasabra marduga pa motibo di awacero ta sosode un accidente cu hende herida riba e caminda di Santa Cruz, un poco mas pabou di e bocht di Santa Cruz. Mesora a pidi pa presencia di Polis y tambe di ambulance.
Na yegada e patruya ta bin topa cu un palo di lus y varios waya benta riba caminda, algun waya di coriente ainda tabata spart coriente. Na e sitio nan ta bin compronde cu e chauffeur di e Suzuki Swift a slip cu su auto ariba e caminda muha y a bay dal contra un palo di lus y bentando esaki riba caminda. Mesora a pone Elmar na altura di esaki.
Despues cu personal di ambulance a trata e victima na e sitio, a transporte pa hospital.


text:
Auto a dal riba otro na crusada pabou di veld RCA
Diahuebs atardi na e crusada di Koningstraat y Hubadastraat un auto a bay pa lora na su man robes a tuma esaki mucho aden...
Dos auto a accidenta basta fuerte na Sabana Liber
Diahuebs mainta den e birada skerpi na Sabana Liber a sucede un accidente unda un hyundai accent bayendo direccion pabou a perde control dal...
Auto a drenta mondi na Balashi
Dialuna anochi a e caminda patras di Balashi pa Pos Chikito pabou di TeleAruba chauffeur di e chevrolet chevy biniendo for di pabou a...
Polis ta gara persona ilegal na San Nicolas
Diaranson pasa di 1’or marduga Kustwacht riba lama a capta movecion drentando Aruba via Baby Beach, y a drenta accion. Nan a persigui un...


text:
Un hub di transportacion cu ta conecta Caracas te Fort Lauderdale, Miami via Aruba, cu conexion posibel tambe na Corsou, via cual por transporta cualkier cos di manera fast. Segun un fuente anonimo, e yiu di un ex-mandatario ta maneha un nightclub den e edificio cu e FBO ta opera, mientras e ni tabata parti di e plan inicial di W Aviation.
Recien por a mira cu Ministerio Publico, conhuntamente cu Landsrecherche y Recherche Samenwerkinsteam (RST), a haci un entrada hudicial na W-Aviation, cual ta e compania cu ta maneha e aeropuerto priva General Aviation Terminal. E entrada lo ta relaciona cu investigacion riba adkirimento di tereno di gobierno cu no a cana di manera corecto.
Esaki no ta toca e cuestion ey, si no en bes e hecho cu 2 fuente distinto ta indicando cu na W-Aviation tin cosnan pasando cu ta suficientemente sospechoso pa merita un otro investigacion apart di loke ya ta haciendo. E prome fuente ta e pagina di Facebook Anonymous Network Aruba, cual den un nota publica 24 di juni ta detaya con den 2017 e contract pa maneha e aeropuerto priva a caba. Den e nota ta menciona cu un sr. Stamper tabata opera e aeropuerto priva. Despues un compania maneha pa R. Helder, Fast Delivery Real Estate NV lo a gana e destaho pa maneha e compania “AVSERMA” Aviation Services & Management Co. NV.
‘Destaho regla pa apodera di aeropuerto priva’
Nos periodista a combersa via canal digital cu un persona cu a prefera keda anonimo, unda e tambe, mescos e pagina aki, ta mira cu e procedura di destaho pa apodera di e aeropuerto priva chikito aki no a bay manera mester a bay. E periodista a papia via un canal sigur cu un bos femenino, (nomber no conoci) kende a splica cu e tabata traha cerca cu doño di e companianan Fast Collections & Delivery NV, Fast Delivery Real Estate NV, FBO W Aviation NV y un cantidad di otro compania manera Headlines Entertainment and Promotions NV.
Ya un tempo prome cu e pagina Anonymous Network Aruba a comparti su nota, e fuente a papia cu e periodista pa conta con e persona encarga cu e companianan aki a gana hopi destaho durante e periodo cu ex-minister Oduber a sinta como minister di Infrastructura den Gabinete Wever-Croes. “Nan no a gana tur, pero si nan a gana hopi, y sigur tabata envolvi nan den mayoria, incluyendo esun di e aeropuerto priva”, el a conta. E bid aki, e fuente a bisa, tabata maneha pa un gerente halto di AAA NV. Lo a cera e contract riba 31 di december 2017.
Tanto e pagina como e fuente anonimo ta indica cu a cera e acuerdo pa run W Aviation tempran den 2018, despues cu e acuerdo anterior a caba fin di 2017. Segun e pagina, cosnan inusual tabata pasando ultimo par di luna, unda por a nota supuestamente cu avionnan tabata yega na e aeropuerto priva despues cu Douane ya no ta operando mas, despues cu aeropuerto internacional Reina Beatrix no ta operando tampoco.
3 di januari W a anuncia inversion di 1.8 miyon dollar, FBO na Aruba a lanta 12 di januari
Riba Corporate Jet Investor por mira un comunicado data 3 di januari 2018 unda ta indica cu W Aviation, un division di Windsor Group na Fort Lauderdate Executive Airport a tuma over e FBO na Aruba y a agrega esaki na e network di FBO cual ta inclui Venezuela. Den e articulo aki ta bisa cu a inverti 1.8 miyon dollar pa mehora tur facilidad.
Interesante ta pa nota cu e comunicado di prensa aki tabata cla ya riba 3 di januari 2018, mientras no a incorpora oficialmente e compania FBO W Aviation NV te 12 di januari 2018. E fuente anonimo a bisa cu esaki ta pasobra ya a ‘drecha’ e asunto aki di basta tempo caba, y tabata djis wardando pa cuminsa oficialmente.
Ignacio Martinez tabata e partner cu Helder tabatin den operacion di servicionan di delivery y di aerolinea. Helder a logra conecta tambe un avioneta chikito cu logo di FAST na aeropuerto di Corsou, unda e tin un compania registra na mesun nomber cu esun na Aruba desde 7 di october 2008.
Ex-abogado supuestamente a traspasa accionnan y nightclub no tabata den lease agreement
Sinembargo e fuente anonimo ta conta cu “nan a traiciona e partner na Merca, pasobra tras di su lomba nan a pasa su shares di e compania pa e director mes”. E partner na Merca, segun e fuente, tampoco tabata sa cu lo a bin cu un nightclub na W Aviation na Aruba, en bes tabatin un espacio destina pa bira un restaurant. “E nightclub nunca tabata parti di e lease agreement, pero nan a hacie toch”, e fuente a bisa. Segun e pagina su nota, AAA NV no tabata na altura di e nightclub aki tampoco.
E fuente ademas a bisa cu “riba e traspaso di shares, un empleado di Helder a skirbi e papelnan pa haci esey posibel, un abogado cu a perde su titulo como abogado pa via di actuacion incorecto”. Si esey lo ta e caso, lo ta importante pa cuestiona con un ex-abogado cu a haya medidanan disciplinario contra dje por ta skirbiendo papelnan legal pa personanan priva? Esey por segun reglanan? Nos a confirma cu e abogado en cuestion no ta miembro mas di Orde van Advocaten di Aruba.


text:
BRUSSELS, Belgica – E rumannan El Bakraoui, cu na fin di Maart a comete atentado riba e aeropuerto di Brussels, Zaventem y e metro, eigenlijk tabata tin e Copa Europeo di futbol na Francia y Schiphol den mente. Pa sobra cu servicio di inteligencia tabata tin nan na bista, nan a haci’e cerca di cas, segun e corant Belga, La Derniere Heure. E corant a basa su mes riba un articulo den e edicion belga di Paris Batch riba diahuebs. E corant tabata tin fuentenan dentro di e investigacion cu a papia di e atentadonan.
Fuente: De Telegraaf


text: KRALENDIJK – E konosido artista Jeon, ku su nòmber mes ta Jonathan Thiel, huntu ku su tata Robert Thiel, ámbos di Aruba a kanta den Regata 2019. Nan a presentá dilanti di Zeezicht Bar Restaurant ayera djaweps 10 di òktober. Ámbos tabata riba esenario e anochi unda nan a duna tur ku tin i esnan presente a gosa enorme di e ambiente. Robert tabata bisa Jeon, ”momentu ku tata papia, yu mester tende.” P’esei nan ta na Boneiru i huntu riba esenario. Riba drùmer tabata toka e boneriano outéntiko Julius Martines, kende ta un persona ku bon konosementu di drùmer. Hopi hende a aglomerá den area pa gosa di e ambiente.


text:
Kralendijk – Durante di kòntròl rutinario di pasahero pa e buelo di KLM di Boneiru pa Amsterdam riba djaluna 31 di mei, Duana a topa ku 710 gram di kokaina serka un pasahero maskulino.
Despues di a entrevista e pasahero aki a disidí di hasi investigashon mas aleu. Durante kòntròl di e ekipahe di bodega por a nota algun iregularidat na e bòm di e maleta.
Durante kòntròl mas aleu a bin topa ku un bòm dòbel den kua tabata transportá e kokaina. A konfiská e kokaina i a detené e sospechoso di inisial J.A.F di 20 aña.
A trasladá e sospechoso pa KMar pa mas investigashon.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Kralendijk – Durante dies dia di enkuentronan ofisial Dutch Caribbean Nature Alliance (DCNA) a duna un ‘masterclass’ pa Miembronan di Parlamento hulandes, splikando e personanan presente e importansia di sostené konservashon di naturalesa na Karibe Hulandes i enfokando mas tantu riba efektonan ku kambio di klima lo tin na e islanan.
“Durante dies dia di enkuentro na Hulanda ku vários stakeholder nos a haña importante pa trese dilanti ku ainda na Hulanda tin un falta di konosementu di konservashon di naturalesa den e foko di biodiversidat den Reino Hulandes; e region di Karibe Hulandes. Pa e motibu akí un di e inisiativanan mayó ku nos a tuma ta pa organisá un ‘masterclass’ tokante Konservashon di Naturalesa na Karibe Hulandes, nos éksitonan i nos retonan, i loke ta rekirí pa oumentá e produktonan i servisionan ku Naturalesa ta proveé pa e desaroyo sosioekonómiko duradero di e islanan awor ku nos ta lantando i drentando den un realidat postpandémiko,” DCNA su Director Tadzio Bervoets ta komentá. Durante e enkuentronan a duna e personanan presente informashon tokante e status di konservashon di naturalesa na tur e seis islanan di Karibe Hulandes, e nesesidat pa inkluí tur e seis islanan di e region di Karibe Hulandes den desishonnan di Kambio di Klima ku Gobièrnu di Reino ta tuma i e nesesidat pa sostené konservashon di naturalesa na e islanan finansieramente.
“Un di e tópikonan mas notabel ku a bini dilanti durante e enkuentronan, sea ku ta ku e Ministerio di BZK, e Ministerio di Asuntu Ekonómiko i Kambio di Klima, òf ku e vários Miembronan di Parlamento di Hulanda, tabata e falta di konosementu na Hulanda di Konservashon di Naturalesa na Karibe Hulandes i kon protekshon di naturalesa lo sigurá un futuro finansiero duradero pa e islanan. Esaki ta e motibu ku tabata importante pa tene enkuentro ku e respektivo agentenan di toma di desishon, organisashonnan partner di naturalesa i institutonan di investigashon pa sigurá, ku na Hulanda, konservashon di naturalesa, Kambio di Klima i Maneho di Áreanan Protehá na Karibe Hulandes ta haña un lugá fiho riba agènda. Esaki tabata e meta mayó di loke tabata diskushonnan intenso i prolongá,” Bervoets a agregá.
Durante e enkuentronan DCNA a pidi spesífikamente pa tene kuenta ku e impaktonan di Kambio di Klima i e impaktonan riba Naturalesa, Komunidat i Ekonomianan di e komunidatnan mas vulnerabel di Reino, ku ta esunnan den e region di Karibe Hulandes, den e proseso di toma di desishon, spesífikamente ora esaki ta relatá na diskushonnan andando komo parti di e proseso di formashon di gobièrnu i pa pone e Sosten pa Naturalesa na Karibe Hulandes riba e futuro programanan di gobernashon.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Den un carta data 6 di januari, e sindicatonan SEPPA, SIMAR, SPA, SADA y FTA a dirigi nan mes na gobierno un biaha mas pa adresa e recorte di 12.6% y nan proposicion pa traha menos ora. Ya ta pa algun luna caba cu e desacuerdo aki ta tumando luga. Por a tuma nota aña pasa di varios accion y manifestacion di parti dje trahadonan publico conhuntamente cu e sindicatonan, den cual a protesta riba e recorte aki, cu nan ta considera inhusto. Inicialmente, gobierno a splica cu e recorte aki tabata necesario y mas bien un muestra di solidaridad p’e otro ciudadanonan cu a perde trabou riba nos isla den e pandemia. Riba e iniciativa aki, a start cu FASE y loonsubsidie.
Sinembargo, ya den november a bin tende cu ta bay para tanto e FASE como e loonsubsidie, sinembargo no a menciona cu ta bay para e recorte aki. Esaki mas cu claro a trece confusion den e trahadonan y e sindicatonan ya cu nan ta no ta compronde dicon mester sigui corta den nan salario. Riba esaki, gobierno a splica cu e recorte aki ta mas bien un condicion di Hulanda pa Aruba por sigui haya sosten likides.
Un biaha mas, e sindicatonan a recorda gobierno cu desde un principio nan a pone un condicion riba mesa cu e trahadonan cu ta entrega mester haya un compensacion di tal forma, conforme e pago. Pa esaki, ta bolbe lamenta cu gobierno ta dicidi di retene e recorte y awo nan mes ta propone pa traha menos ora den un forma ekivalente cu e entrega di 12.6%. Entrante prome di februari nan ta bay traha 2 dia menos pa luna. A recorda tambe cu gobierno a permiti reduccion den salario bay man den man cu reduccion den ora di trabou p’e sector priva, pero pa esun publico no. Esaki ta algo inhusto segun e sindicatonan y ta parce mas un sancion desproporcional.
Tambe e sindicatonan a referi na articulo 8 di e Lansverordening tijdelijke versobering bezoldigingen en voorzieningen overheid, den cual ta trata e obligacion di goberino pa entre un relato por escrito di e efectividad di e reduccion temporal di salario.
Gobierno a reacciona riba esaki den un carta dirigi n’e sindicatonan en cuestion bisando cu e sindicatonan ta basa nan decision riba varios ponencia incorecto. A splica cu gobierno ta mantene e argumento cu e recorte den ambos sector ta exigencia di Hulanda, cu gobierno ta publica informacion financiero di recorte y cu e recorte en cuestion huridicamente no ta un sancion.
Pa loke ta e propuesta di laga e recorte di 12.6% y a cambio traha menos ora, ekivalente na esaki, ta algo cu gobierno ta dispuesto pa considera. Un biaha mas gobierno a bolbe extende su invitacion na tres representante di e sindicatonan pa un reunion cu e comision financiero dialuna dia 10 di januari pa 3:00pm.


text:
Landsrecherche a kaba ku investigashon tokante Ilario
Willemstad – Riba 4 di sèptèmber sr. Ilario, komisario di KPC a duna un presentashon na dos hotel ku un banda lokal. Imagennan di e presentashonan a aparesé riba retnan sosial lokual a kousa bastante konmoshon den komunidat. A surgi preguntanan ku si e la mantené su mes na medidanan di covid i si ku e hotelnan tabata tin pèrmit pa esaki. Un banda internashonal tambe a duna un presentashon na un di e hotelnan. Dia 10 di sèptèmber sr. Ilario a wòrdu di skòrs dor di minister di hustisia i e la wòrdu prohibi entrada. Mirando e funshon di sr. Ilario den kuerpo polisial, Prokurador-general di Ministerio Públiko a duna òrdu pa kuminsá ku un investigashon na e echos nan dor di landsrecherche.


text:
Oranjestad – 24 di mei 2022 – Aplica awe mes pa un Cuenta di Studiante ONLINE y participa pa gana AWG 3,000,- cu e YES! Student Campaign ONLINE! di Aruba Bank
Tur studiante cu no tin Cuenta di Studiante na Aruba Bank por aplica aki: https://www.arubabank.com/campaigns/student-campaign-2022
Studiante cu tin un Cuenta di Studiante caba na Aruba Bank tambe por participa door bo referi un amigo of amiga pa habri un Cuenta di Studiante ONLINE! E studiante cu ta aplica pa un cuenta nobo mester pone e nomber (tag) e studiante cu si tin cuenta y cu a referi e amigo/amiga, den e comment box di nos Student Campaign post ariba Facebook, y di e forma aki tambe abo por partipa pa gana e premio.
Campaña ta valido te cu 15 di juli, 2022. Ganador lo wordo anuncia durante e siman di juli 18, 2022.
Pa asistencia pa aplica online por bishita nos Digital Lounge na un di nos sucursalnan na HATO, Camacuri of San Nicolas, y un di nos Digital Ambassadors lo asistibo. Pa mas informacion por Whatsapp 592-7777 of yama 527-7777.


text:
(France24) – E demanda a ser presenta na husgado civil number 27 di Lima contra seis empresa: Repsol (Spaña), Mapfre Global Risks (Spaña), Mapfre Perú Compania di Seguro y Reaseguros (Perú), Refinería La Pampilla (Perú), Transtotal Agencia Marítima (Perú) y Fratelli d´amico Armatori (Italia, esun cu a arma e barco tanker involucra), segun e agencia Peruano a detaya.
“E accionnan aki por genera un hurisprudencia den temanan di derame di petroleo cu ta produci dañonan colectivo pa contaminacion di medio ambiente na zona ribereño”, Julian Palacin, director ehecutivo di Instituto Nacional di Defensa di Competencia y Proteccion di Propiedad Intelectual (Indecopi), a publica den un comunicado diabierna di siman pasa.
E derame a tuma luga dia 15 di januari ultimo, mientras e barco tanker “Mare Doricum”, di bandera Italiano, tabata descarga crudo na e refineria La Pampilla na Ventanilla, 30 kilometer nort di Lima, propiedad di Repsol.
E compania petrolero a atribui e accidente na e olanan causa pa erupcion di e volcan na isla di Tonga, otro banda di ocean Pacifico, y gobierno Peruano a califik’e como un “desaster ecologico”.
E derame di crudo di Repsol a afecta mas di 700.000 habitante, piscadonan den nan mayoria, y a obliga e ciere di mas di binti beach y negoshinan di e zona.
Indecopi ta reclama 3.000 miyon dollar pa dañonan ambiental y 1.500 miyon pa daño moral na e consumidor, usuario y otro personanan afecta, segun e demanda.
E mancha di crudo a plama den e awa y costanan te hasta 140 kilometer nort di e refineria, loke a provoca e morto di un cantidad no determina di pisca, parha y otro bestianan marino. Servicio Nacional di Area Natural Protegi a haya 539 parha y dos lobo marino morto hasta dia 11 di april ultimo.


text:
Sr Mike Petronia diahuebs anochi durante un entrevista a duna splicacion cu di berdad cayanan di San Nicolas su infrastructura ta basta malo. Algun aña atras a drecha parti di e caya y mester a sigui drecha pa bay ariba pero nunca a sigui. A menciona cu lo drecha e caya completo pero e dia di awe nada.
Cayanan ambos banda di caya ta malo y e iluminacion ta malo no tin suficiente luz den caya principal. Debi na esakinan tin basta crimen den cayanan di San Nicolas ta di spera cu por tin iluminacion y debi na e infrastructura tambe negoshinan no kier habri. Por conta e negoshinan cu tin.


text:
Ken no ta kòrda e fiesta ku Earth Wind and Fire
a pone na stage Sam Cooke na 2011. Awèl nos tin bon notisia pa bosnan: despues di 8 aña e banda ta bolbe Kòrsou ku su eksitonan inolvidabel di añanan 70 manera Fantasy
, September
, Boogie Wonderland
, After The Love Has Gone
i hopi mas. E piesanan aki ta fresku den memoria di esnan ku un tempu ta kana ku karson bèlbòtem i sapatu Godfather. Pa kasi 50 aña e banda di Chicago ta pone fiesta riba esenarionan rònt mundu ku un elenko musikal di dies hende, un sekshon di bras sin presedente i un kombinashon di bos fantástiko; mesklando nan estilo di pòp, disko, soul i funk. Nan fundador Maurice White a fayesé na 2016, pero tres otro miembro prinsipal, e kantante Philip Bailey, e perkushonista Ralph Johnson i e bahista Verdine White (ruman di Maurice) tei ketu bai ku e banda alimentando e kandela ku entusiasmo.


text:
Selebrashon di Sena di Pasku di BBC Wild Cats Guardian Group- KJ 74.
FEDERASHON DI BEISBOL DI KORSOU
Selebrashon di Sena di Pasku di BBC Wild Cats Guardian Group- KJ 74.
Willemstad 23 di desèmber 2021
Djaluna 20 di desèmber último, direktiva di Wild Cats a tene un Sena di Pasku pa e hungadónan di e ekipo, komo un forma di apresio i rekonosementu pa e logranan importante di e ekipo durante temporada 2021.
E aktividat a tuma lugá den e prestigioso Klup Celebrity na Saliña ku gran koperashon di e propietario, Gerald Arrindel.
E anochi tabata un enkuentro masha ameno, kaminda dirigentenan, representante di spònsernan i hungadónan a pasa un ratu hopi plasentero, gosando di e dushi ambiente i komunikando ku otro.
Durante e parti seremonial dirigentenan i sr. Curd Evertsz di Guardian Group a trese palabranan di elogio pa lokual ta trata e prestashon di e hungadónan , pero tambe riba e trabou eksitoso di e kuerpo tékniko.
Aparte di e logro positivo di Wild Cats AA, ta bon pa hasi menshon di e resultadonan positivo di e ekiponan den e otro liganan.
E ekiponan di Senior League i RBI, tambe a logra titulá kampeon miéntras e ekipo hubenil a sali sup kampeon.
Un gradisimentu masha spesial ta bai na e dos patrosinadònan ofisial ku ta Guardian Group I KJ 74 ku ta sigui kere den BBC Wild Cats i a sigui ku e patrosinio durante e último añanan.
Ku hopi esfuerso di tantu dirigentenan i hungadónan di BBC Wild Cats Guradian Group KJ 74 a logra eliminá e fuerte ekiponan di Sta Maria Pirates den e seri semifinal di “(best of five” 3-1 i Royal Scorpions den e seri final di “best of seven” ku 4-1.)
Un danki tambe ta bai na tur e fanåtikonan ku a sostené e ekipo durante henter e temporada pa e apoyo asina importante.
Ku fe den Todopoderoso i ku esfuerso di e famia di Wild Cats, 2022 por bira un aña eksitoso atrobe , ku e meta pa optené e títulonan di mas haltu den e diferente liganan.
Finalmente un palabra di gradesimentu ta bai pa Licores Maduro Franky’s Chairs &Table Rental, Klup Celebrity, Coca Cola,Curd Evertsz i tur e kolaboradornan pa e anochi por a bira eksitoso.
Direktiva ta deseå henter pueblo di Kòrsou, pero e famia di Wildcats en partikular, felis dianan di kambio di aña 2021 i un 2022 yen di bendishon, prosperidat i un bon estado di salut.
Kòrda kuida.
Bon aña 2022
Direktiva di BBC Wild Cats Guardian Group KIJ 74
Hensley Josephina manager interino, entregando trofeo kampeon 2021 na sr. Curd Evertsz di Guardian Group.


text:
Nos tur sa cu tin un ley di cacho pero un cacho cu ta biba den cas cu e famia no tin nocion di e peligroso cu caya ta, famia ta tur tristo.
Dialuna mainta tempran a drenta informe di cu un incidente na Washington, mesora a dirigi un patruya na e sitio. Na yegada di e patruya a bin compronde cu aki ta trata di cu un auto a dal un cacho riba caya mata. mesora familiarnan a gara e cacho tur herida pero ya no por a haci nada p’e y mester a pon’e drumi pa semper. Nan a hib’e na e veterinario y ela bisa cu mester pone drumi. Cu hopi dolor na curazon e famia mester a paga pa mat’e.


text:
PALM BEACH - The Purple Squad, apoya pa Aruba Growth Fund, ta un di e gruponan di mas grandi dentro di e edicion 2022 di KLM Aruba Marathon, Half Marathon, 10K y 5K, organisa riba Diasabra atardi y mainta trempan Diadomingo dianan 4 y 5 di Juni, 2022, cu comienso y final na Hilton Aruba Caribbean Resort & Casino, contando cu mas o menos 200 participante.
E grupo ta consisti di coleganan cu ta cana y core, participando den tur categoria, orguyosamente representando Hilton Aruba Caribbean Resort & Casino, the Casino Aruba na Hilton, Botica di Servicio, Laboratorio di Servicio, OP=OP, Budget Rent a Car, Avis Rent a Car, Payless Car Rental y Kosmetikos.
The Aruba Growth Fund a wordo estableci riba e isla na 2012 y ta e prome fondo priva Arubiano cual a ricibi su fondo inicial for di e Aruban Pension funds principal. E dinamico Aruba Growth Fund ta pertenece na 20 mil Arubiano. Cu e iniciativa anual aki, y slogan ‘On The Run’, e fondo tin e meta pa promove un estilo di bida saludabel pa su miembronan di team.
Den e imagen por mira participantenan na comienso y final di e careda, disfrutando di un ambiente unico di e evento deportivo aki, y coredonan y joggers di diferente parti di mundo, contento pa ta hunto atrobe despues di un pausa di dos aña.
Na 2019, KLM Aruba Marathon a firma un acuerdo di tres aña cu Hilton Aruba Caribbean Resort & Casino y Casino cu e Run in The Sun Foundation, encarga cu e organisacion. The Run ta nombra riba e World Marathon Calendar, y segun organisado Kees van Muiswinkel, Chairman & Founder di Sun Foundation/KLM Aruba Marathon, e ta atraendo un gran cantidad di bishitantenan internacional, como tambe turistanan cu ta bin pa vacacion y localnan.
TEGUCIGALPA – E seleccion di futbol di Aruba sub20 a perde otro wega internacional, e biaha aki contra Guatemala cu e score di 2-1. E wega a cuminsa cu dominio di wega pa parti di Guatemala. Asina mes Aruba tabata prome pa habri e wega cu e prome gol di Evander Nedd den e prome 14 minuut. Guatemala a reacciona lihe y despues di 4 minuut Arquímedes Ordóñez a hinca un gol. Den di e dos tempo Allan Juárez a skop un bala cu e portero Erasmus no por a wanta. Cu e resultado aki, Guatemala ta logra 6 punto den grupo G y ta sigura su clasificacion pa cu e octavo di final pa premundial.
TEGUCIGALPA – Despues cu Aruba a wordo golea pa Panama algun dia prome cu score di 5-0, Aruba un biaha mas a cay venci pero e biaha aki door di El Salvador cu score di 4-1. E wega a tuma lugar diamars atardi na Honduras, unda cu e hungadornan Jonathan Esquivel, y Eduardo Rives a hinca un gol cada un y Javier Mariona a hinca 2. Pa Aruba Terrick Monsanto a hinca e unico gol.
ORANJESTAD - Diabierna 17 di juni na ocasion di apertura di Weganan Escolar 2022, WE Aruba, e futbolista profesional di e.o. seleccion nacional di futbol Hulandes, Denzel Dumfries tabata na Aruba y a hiba palabra na tur muchanan presente y desea nan exito durante e weganan escolar.
TEGUCIGALPA – E seleccion di futbol Sub20 di Panama a golea e seleccion di Aruba 5-0 den fin di siman na Honduras. Esaki ta e weganan eliminatorio di Concacaf pa e mundial Sub 20 cu ta tuma lugar na 2023 na Indonesia. E seleccion di Panama, dirigi pa e technico Venezolano Ángel Sánchez Mazana a domina e wega for di comienso. E hungador Javier Betegón a hinca e prome gol apenas 7 minuut despues di inicio di e partido, y despues 31 minuut su di dos. Kevin Garrido a hinca un di tres goal na di 42 minuut , Leonel Tejada na di 59 y Carlos Rivera a hinca e ultimo na e di 64 minuut.
ORANJESTAD – Diaranson e futbolista professional cu laso familiar cu Aruba, Denzel Dumfries a yega Aruba pa ta na e apertura dii Weganan Escolar di diabierna awor. E la topa mesora cu e minister di deporte Endy Croes na su oficina. Apenas e siman aki ainda, e la hinca un di e dos golnan cu e seleccion nacional di Hulanda contra Polonia den e wega cu a caba 2-2.
AMSTERDAM – Pa e Copa Mundial di Futbol 2022 na Qatar na November proximo, e pais anfitrion tin un escases grandi di hospedahe. Ta spera miles di centenares di persona, pero tin no tin suficiente camber di hotel. Como tal lo pone tentnan disponible den desierto unda cu por hospeda. E pais ta dispone di apenas 30 mil camber di hotel, di cual 80% ta reserva caba pa huespednan di FIFA. E tentnan ta un regla nobo di FIFA pa percura pa suficiente espacio di drumi, pa e huespednan. Ta spera 1.2 miyon di bishitante durante e torneo di 4 siman. Esey ta nifica cu e tentnan lo no trece un consuelo pa e problema.


text:
ORANJESTAD – Diaranson ultimo a tuma luga un summit organisa pa VRPA unda cu a desvela resultado di un estudio encuanto e impacto economico y di empleo di e industria di Vacation Rental pa Aruba. E estudio aki a wordo conduci pa e compania TXP for di Austin Texas, cu ta specialisa pa conduci analisisnan economico y strategia pa cu ‘public policy’. E economista renombra internacionalmente, Jon Hockenyos a encabesa e estudio aki den luna di April 2022 y a desvela informacionnan interesante pa cu e industria di Vacation Rentals na Aruba. VRPA conhuntamente cu Aruba Tourism Authority y AHATA a financia e estudio pa asina obtene un miho bista riba e situacion actual di e industria.
Durante e summit a pone hopi enfasis riba e balor di tin datonan pa asina por conoce mas di e potencial cu e industria aki tin pa ofrece. Ta conoci cu e industria di Vacation Rental a experencia un crecimento exponencial treciendo cambio den e industria di turismo mundialmente. Aruba como destinacion sin duda algun tambe por a nota esaki cu un crecimento remarcabel den diferente tipo di acomodacion, sea condominium, cas of apartamento. Presidente di VRPA, sr. Stuart de Vries ta splica encuanto e meta di e asociacion, cual ta pa defende y representa e mihor interes di e industria di vacation rental na un manera profesional, transparente, diligente y sostenibel.
Pa comprende e datonan di e estudio ta importante pa remarca cu e fluho di impacto economico ta wordo determina door di e efecto directo, indirecto y e balor induci cu e ta genera.
E estudio a revela cu e industria di Vacation Rental a recupera hopi lihe despues di e pandemia como tanto den cantidad y den prijs di acomodacion di vacation rentals. E duracion cu un bishitante ta keda den un vacation rental si a baha un poco compara cu na aña 2019 na unda un bishitante tabata keda un averahe di 6.3 dia, na aña 2021 a keda un averahe di 6 dia.
Na aña 2021 Aruba por a tuma nota di un crecimento den ingreso compara cu na 2019, cu un total di $59.8 miyon di dollar na acomodacion di Vacation Rentals. Esaki na su turno a contribui na 2021 cu un inyeccion di $248.6 miyon di dollar den economia di Aruba.
E impacto cu esaki tabata tin riba e otro sectornan ta ekivalente na 15% di Aruba su economia nacional.
E impacto economico y di empleo cu e industria aki ta trece cune ta remarcabel. E pandemia tambe a trece tendencianan nobo unda cu bishitantenan ta opta pa tin acomodacion cu facilidadnan propio como tambe un acomodacion unda cu un grupo mas grandi di famia por keda hunto. Cu e tendencia aki, e no ta sorprendente cu e industria di Vacation Rental a recupera relativamente mas lihe cu turismo en general despues di e pandemia.
E impacto di $248,6 miyon di dollar den ingreso directo for di Vacation Rentals ta traduci den $478.7 miyon di dollar den e total di actividadnan economico, cu ta representa un poco mas di 5600 cupo di trabou.
Na aña 2022 probablemente e impacto economico di Vacation Rental na Aruba lo yega alrededor di 20% di nos turismo total. Mirando e tendencianan, esaki ta duna indicacion cu pa e proximo añanan e industria di Vacation Rental lo sigui crece, contribuyendo considerablemente na economia di Aruba.
Presidente di VRPA, sr. Stuart de Vries a enfatisa cu e asociacion lo traha duro pa e industria di Vacation Rental por sigui desaroya na un manera profesional, como tambe promove regulacion y cumplimento. “Cu e cumbre y estudio di e impacto economico aki, VRPA a pone e prome paso pa sigui desaroya e industria na un manera profesional, diligente y sostenibel,” de Vries a bisa. Presidente di VRPA, den nomber di board, ta gradici Aruba Tourism Authority y AHATA pa nan aporte pa cu e estudio.


text:
Dia Mundial di Parha Migratorio ta un campaña anual pa crea concientizacion tocante e necesidad pa e conservacion di parhanan migratorio y nan habitatnan. E tin un alcanze global y ta un herment efectivo pa eleva e conciencia di e menazanan pa parhanan migratorio, nan importancia ecologico y e necesidad pa cooperacion internacional pa proteha y conserva nan.
Tur aña hende rond mundo ta tuma accion y ta organiza eventonan publico, manera festival di parha, programa di educacion, exposicion y excursion pa bay wak parha pa celebra Dia Mundial di Parha Migratorio.
Tur e actividadnan aki tambe por ser haci cualkier otro parti di aña, ya cu migracion di parha ta experiencia e momentonan culminante den varios pais y region den periodonan diferente, pero e principal dianan pa celebracion internacional ta tuma lugar e di dos diasabra di luna di Mei y Oktober cada aña.
PAKICO PARHA MIGRATORIO MESTER DI PROTECCION
Migracion ta envolvi un biahe largo y cu frecuentemente un cantidad di menaza ariba caminda, mayoria causa pa actividadnan di ser humano. Y mes diverso cu e habitatnan y hendenan ta den diferente pais, asina tambe e menazanan cu parha ta enfrenta ta varia. Pasobra parha migratorio ta depende di un cantidad di sitio na caminda den nan area di distribucion biologico, e perdida di lugarnan pa pasa e temporada di winter, of lugar di descanso por tin un impacto dramatico riba e posibilidadnan pa sobrebibencia di e parhanan.
Bula distancianan largo ta envolvi pasa multiple frontera entre paisnan cu diferente maneho ambiental, legislacion y medidanan di conservacion di naturaleza. E ta evidente cu cooperacion internacional entre gobiernonan, NGOs y otro stakeholders ta rekiri a lo largo di e rutanan migratorio pa intercambia conocimento y coordina esfuerzonan pa conservacion. E framework legal y instrumentonan di coordinacion pa e cooperacion aki ta ser proporciona pa acuerdonan multilateral ambiental manera e Convencion riba Conservacion di Especienan Migratorio (CMS) y e Acuerdo riba e Conservacion di Parhanan Acuatico Migratorio di Africa y Eurasia (AEWA).
Dia Mundial di Parha Migratorio a ser inicia na 2006 pa e Secretariado di e Acuerdo riba e Conservacion di Parhanan Acuatico Migratorio di Africa y Eurasia (AEWA) den colaboracion cu e Secretariado di e Convencion riba Conservacion di Especienan Migratorio (CMS).
TEMA PA 2022: ENFOKE RIBA POLUCION DI LUZ.
Luz artificial ta aumentando globalmente cu 2% y ta conoci pa causa efectonan adverso pa hopi especie di parha. Luz artificial ta un menaza serio pa parhe migratorio comokiera cu e ta causa desorientacion ora nan ta bula anochi, y por causa colision cu edificio, bruha e holoshi biologico, of interferi cu e abilidad pa haci migracionan di largo distancia.
Solucionan pa polucion di luz ta ampliamente disponibel. Por ehempel, mas y mas ciudad rond mundo ta tuma medida pa reduci iluminacion exterior den temporada di migracion di parha. Linea di maneho basa riba “best practices” ta ser desaroya bou di e Convencion riba Conservacion di Especienan Migratorio pa atende cu e problema creciente aki pa asegura cu accion adecuado ta ser tuma globalmente pa parhanan por haci migracion den un forma sigur.
DIA MUNDIAL DI PARHA MIGRATORIO, SITUACION DI ARUBA
Rainbow Warriors Core Foundation, ta denuncia e manera cu Gabinete Evelyna Wever-Croes I y II a fastball e proyecto di Three Rivers Real Estate pa traha un hotel cu mas di 300 kamber na Seroe Colorado den e area di Parke Marino Aruba cu ta cubri e cinco isla di bubi y parha migratorio.
E proyecto aki NUNCA a produci un Estudio di Impacto Ambiental drechi, nunca a consulta e stakeholders den un MER hoorzitting y pa colmo e proyecto su tramitacion di permiso tawata un desaster, y proyecto a ser para dor di un veredicto 9 februari 2022, pa Gobierno drecha e erronan di DIP.
Hecho ta cu e construccion di Secrets Resort y e “Masterplan Seroe Colorado” lo converti e parti di Seroe Colorado for di Santana di Cacho te cu Rodgers Beach den un mini Disney World.
Actualmente tin un proceso andando, inicia pa Minister Ursell Arends di Naturaleza hunto cu Fundacion Parke Nacional Aruba pa converti e cinco isla di bubi den un RAMSAR Protected Area, cual una bes realiza lo tin consecuencia retroactivo pa e construccion di e hotel.
Pero aparentemente esaki no ta un problema pa e Minister di infrastructura, e actual Minister-Presidente, ya cu ta bisto cu e no ta tuma e cartera di Minister Ursell Arends na serio.
Y pasobra e directornan di Three Rivers Real Estate NV.ta Alejandro Murcia y Arulex Trust Services NV, Emanstraat 61-63, y e compania constructora ta Eljo Construction and Real Estate NV cu un doño holandes, “business as usual” ta prevalece ariba cumplimento cu legislacion y maneho di conservacion di naturaleza y peor ainda sabotea maneho di un colega minister den e Gabinete MEP-RAIZ cu SI kier proteha naturaleza.
PRENSA Y PREGUNTA EN GENERAL
Pa mas informacion, of pa sponsor nos, of pa participa y colabora cu nos, por favor tuma contacto via telefon/Whatsapp na 7478280, of via Facebook.com/8to8earthcantwait.


text:
MERKA – Ku Seri Mundial tras di lomba, ta kuminsá e temporada ku ta duna rekonosementu na e diferente peloteronan pa nan prestashon durante di e temporada di beisbòl tras di lomba. Un di e promé rekonosementunan ku ta keda otorgá na e peloteronan ta e ‘Fielding Bible Award’. Esaki ta un premio similar na e tradishonal ‘Rawlings Gold Glove Awards’.
Andrelton Simmons a keda skohe unánimemente pa e panel di 12-persona pa risibí e premio komo mihó shortstop defensivo den beisbòl Liga Grandi den 2014. Esaki ta di dos aña konsekutivo ku Andrelton ta keda skohe unánimemente pa risibí e premio aki.
Segun e panel di ‘Fielding Bible’, “Andrelton tin un alkanse inkreibel riba tereno. Su tempu di reakshon tambe ta inkreibel. Nan ta sigui bisa, e manera ku Andrleton ta usa su mannan ora e tin ku ‘backhand’ e bala of ora e ta transferí e bala di su wante pa su man di tira tambe ta inkreibel. Mas aleu nan ta bisa, ku Andrelton tin e mihó brasa i esun mas presis den beisbòl. Simmons den tres aña a salba 88 kareda ku ta e kantidat mas altu den beisbòl aktualmente (Alex Gordon i Jason Heyward tin 67). Tambe Simmons a bai laga e di dos mihó shortstop den beisbòl kual ta J.J. Hardy ku un gran márgen pa loko ta trata kareda salba. Hardy tin un total di 36 kareda salba kontra 88 di Simmons.”
Adishonalmente, Andrelton ta nominá pa e premio di Wante di Oro tambe. E ganadónan lo keda anunsiá otro siman, djamars 4 di novèmber.
E ganadónan di ‘Fielding Bible Award’ pa aña 2014 ta:
Multiple Posishon – Lorenzo Cain, Kansas City Royals
Primera Base – Adrian Gonzalez, Los Angeles Dodgers
Segunda Base – Dustin Pedroia, Boston Red Sox
Tersera Base – Josh Donaldson, Oakland Athletics
Shortstop – Andrelton Simmons, Atlanta Braves
Left Field – Alex Gordon, Kansas City Royals
Center Field – Juan Lagares, New York Mets
Right Field – Jason Heyward, Atlanta Braves
Kècher – Jonathan Lucroy, Milwaukee Brewers
Picher – Dallas Keuchel, Houston Astros


text:
Pa inicia e ultimo kwartaal di e aña aki, revista FOCUS tin riba su portada Lorena Bikker, cu ta ilustra su bunitesa y simplicidad den e edicion di october. Algun aña pasa ya caba Lorena tabata riba e portada hunto cu su casa Andin Bikker y su dos yiunan; Tiffany y Aliah. Den su entrevista e ta relata cu e transicion di Colombia pa Aruba en berdad no tabata facil. Pero el a realisa cu e tabatin un oportunidad, pa bay dilanti.
Lorena a compronde e importancia di adaptacion y respet pa Aruba su custumbernan, cultura y idioma. Despues di tres luna bibando riba e isla aki, el a siña papia Papiamento y esey ta nan idioma den nan hogar. Lorena Bikker ta considera su mes un hende muhe bendiciona, sincero, perseverante, cu caracter fuerte y reserva. E ta un persona cu semper ta bisa loke e ta sinti y ora e tin un meta su dilanti, e ta lucha p’e. Sin kita afo, Lorena ta un ser femenino cu ta dispuesto pa siña y adapta, pero semper e lo keda su mes. Conoce Lorena un poco mas di cerca den su entrevista den edicion di FOCUS di october.


text:
Ta trata aki di un fecha ku rònt mundu ta selebrá. Di diesun museo ku tin na Boneiru, seis Museo lo partisipá den un eksposishon públiko dia 18 di mei na TerraMar kuminsando for di 10or di mainta te ku 3or di atardi. Riba dia 19 di mei lo tin e mesun eksposishon aki di 9or di mainta te ku 3or di atardi. Lo tin e parti di klousura riba dia 20 di mei den kurá di SKAL di 6or di anochi pa 9or di anochi. Den esaki lo tin presentashonnan musikal manera entre otro kaha di òrgel, muzik ‘den seku’, interkambio di idea i un bríndis. Pa loke ta trata aña 2022 Internatiol Council Of Museums (ICOM) a stipulá komo tema pa e selebrashon “The power of Museums”. Na papiamentu “Poder di Museo.
Den kuadro di esaki SKAL – Museo Boneiru huntu ku TerraMar Museum, ta organisá tres dia di aktividat ront di e selebrashon di Dia Internashonal di Museo. Fechanan pa e aktividatnan ta 18, 19 i 20 di mei. Aktividatnan ku ta bai tin ta den forma di eksposishon di kua ta konta ku partisipashon di algun museonan di Boneiru.
Durante di e dianan 18 te ku 20 di mei públiko tin oportunidat pa bishita museonan di eskoho manera:
• TerraMar, Museo Boneiru ku tema; Konservá i Registrashon.
• Museo Mangasina di Rei / Kadimo ku tema; Dokumentashon i Fiestanan Kultural.
• Museo Washington Park ku tema; Herensia Kultural i Nos Patrimonio.
• Museo Chichi’ Tan ku tema; Dokumentashon i nos Kustumbernan Sosial.
• Museo FUHIKUBO ku tema; Konservashon di nos Archivonan Históriko i Kultural.
• Museo Mi Cuna ku tema; Kompartí Talento i Fishinan históriko.
• Museo Rooi Lamunchi ku tema; Muestra di un Kas di Plantashi su interior.
• Museo Tanki Maraka ku tema; Forsa Históriko di Defensa.
Punto importante di enfoke ta pa kada museo por demostrá su reflekshon i su motivashon edukativo pa e komunidat boneriano den forma di eksponé i duna splikashon di artefaktonan históriko.
Komunidat kompleto ta bon bini na e selebrashonnan.


text:
Oportunidad pa aplica pa VUT a habri riba diaranson 15 di juni y e ultimo dia pa aplica lo ta dia 14 di augustus. Ambtenaarnan tin dos luna di tempo pa aplica. E ultimo fecha cu e ambtenaar por tuma VUT ta dia 1 di september di 2023.
VUT ta un di e instrumentonan cu Gobierno ta introduci den esfuersonan pa baha gasto di personal. Den e graficonan inclui, por tuma nota cu Gabinete Wever-Croes a baha gastonan di personal.
Grafico 1: (Inclui den e Relato Anual 2021 di Ministerio di Asuntonan General)
Grafico 1 ta mustra e cantidad di persona den servicio di Gobierno. Desde 2017 caba Gobierno ta trahando riba reduccion di gastonan di personal. Na final di 2017 cu Gabinete Wever-Croes a cuminsa goberna, tabata tin 4869 hende ta traha den Gobierno y na fin di 2021 el a baha na 4518. Den termino absoluto e la baha cu 351 persona cu ta 7.2% den cantidad di persona.
Grafico 2: (Inclui den e Relato Anual 2021 di Ministerio di Asuntonan General)
Den grafico number 2 por nota kico e cantidad aki ta nifica den placa. E gastonan di personal tambe a baha durante e añanan di gobernacion Wever-Croes. Na 2018 e tabata na 476.4 miyon. Na 2019 el a baha cu -0,3%, na 2020 el a baha cu 10% y na 2021 el a baha cu -2,3%.
Grafico 3:
Grafico number 3 ta indica e proyeccion pa bay padilanti. Na aña 2020 y 2021 debi na e recorte di 12.6%, e gastonan a baha considerablemente. Den 2022 e ta subi poco ya cu tin proyecta pa duna 5% bek di e 12.6%. Y na 2023 e ta subi pasobra mester duna e 12.6% completo bek. Prome Minister a señala cu asina mes Gobierno ta bou di e palabracion di 479 miyon florin cu Gobierno tin cu Hulanda den e protocol cu Gobierno a firma.
Norma nobo:
Prome Minister a indica cu den cuadro di e Raft, Gobierno ta negociando un otro norma di personal cu e norma anterior di 479 miyon florin señala den grafico 3. E norma nobo cu Gobierno ta negociando ta di 10% di GDP y esey Gobierno tin 5 aña pa yega y no ta mucho leu di esaki tampoco.
Tuma contacto cu DRH:
Prome Minister ta encurasha tur esnan cu kier tuma VUT pero ainda tin duda si bo kier tuma VUT of si bo no ta sigur si e ta combini bo, pa tuma contacto cu Departamento di Recurso Humano na telefoon 522 9999 of via E-mail: vut@drh.gov.aw pa un cita.


text:
ENTREGA DI DONASHON DI KAMPANJA T-SHIRT DI REI DI TUMBA 2016 i KAMPAÑA 2017, PARTISIPASHON NA TUMBA 2017 !
ENTREGA DI DONASHON DI KAMPANJA T-SHIRT DI REI DI TUMBA 2016
Willemstad 23 yanüari 2017,
Despues di un aña largu i eksitoso di Reinado komo Rei di Tumba di Kòrsou 2016, nos a yega na e momentu pa por kumpli pa hasi donashon na esnan eskohí pa por aportá finansieramente na desaroyo di nan grupo òf fundashon.
Mester bisa ku Reinado komo Rei di Tumba di Kòrsou ya pa algun aña no ta konta solamente pa Kòrsou sino tambe pa Reino Hulandes. Pues nos a skohe despues di karnaval ainda pa nos selebrashon di dia di bandera di Kòrsou, Selebrashon di Zomer karnaval, tambe Dia di Rincon i Regata di Boneiru ku Rei di Tumba tabata komo invitado na nan. I den e kayente di tumba nos a haña ku ta un bon momento pa por hasi esaki, pero promé ku e siguiente Festival di Tumba pa hasi entrega ofishal di e donashon nan.
Nos a logra un montante di Nafl10.000,- florin komo entrada ku benta di e shùrtnan aki i esaki ta montante ku nos lo repartí den tres.
Nos a skohe dos fundashon ku na nos pareser tin un bon liña di pensamentu i ku ta aportá pa vooral nos hóbennan por ekspresá i desaroyá nan talento.
I e di tres ta un donashon i mas bien un empuhe i por konsiderá esaki un premio finansiero na Fundashon Karnaval di Banda Bou pa nan ganadó Rei di Tumba di Banda Bou 2017 ku lo ta algu ku nos a haña great pa ofresé i duna empuhe na e organisashon pa e inisiativa aki.
Pues e grupo òf Fundashon nan ta:
• Stichting Elektra Blou
• Fundashon Skol di Arte Kòrsou
• Fundashon Karnaval di Banda Bou
Ku esaki Rei di Tumba 2016 Rubertico Balentien i tur esnan ku e yuda den e kousa kier gradisí tur ku a koperá ku kompra di un shùrt i sabi ku esaki a bai pa e BON kousa.
KAMPAÑA 2017, PARTISIPASHON NA TUMBA 2017 !
Klousurando e kampaña 2016, nos ta anunsiá mesora un nobo ku nos a lansa pa 2017.
Den kuadro di partisipashon den festival di Tumba di Kòrsou 2017, Tico Balentien lo tin T-shirt ku lo ta un rekuerdo pa tur fanátiko i pueblo di Kòrsou di su 3 koronanan komo Rei di Tumba di Kòrsou na aña 2007, 2009 i 2016.
Huntu ku e T-shirt nan aki tur persona ku kumpra unu lo haña un ‘handout flyer’ riba kual nan por skohe, ora nan kaba skucha e tumba 2017, ku esaki lo mantené Tico Balentin na 3 korona òf ku e aña aki lo e bai pa e di 4 korona.
Esaki bo por yen’é for di final di e promé anochi preliminar di presentashon di Tico Balentien te ku nèt promé ku e kanta Despedida di su tumba ganador di 2016. Esaki por entreg’é for di promé ku e anochi final na ensayo nan di Era òf eventualmente den Festival Center den buzon nan ku lo bai tin.
Si bo tin e korekto a base di resultado final di Tumba, lo bo bai den un tómbola pa asina saka un ganador ku lo gana un pakete interesante di premio ku ta konsistí di entre otro un Presentashon grátis na un fiesta priva di parti di RUBEBA Entertainment ku ta Entertainment di Tico Balentien i tambe un premio interesante ku na e momento nan aki nos ta pendiente pa haña un OK definitivo pe pero ku nos lo divulgá den transkurso di e dianan.
Pues Rei di Tumba 2016 Tico Balentien ta duna bek na Pueblo di un forma kariñoso pa gradisí pa e sosten durante 10 aña di partisipashon den Festival di Tumba di Kòrsou.


text: Diasabra atardi varios patruya a ser dirigi cu urgencia na airport despues di cu un oficial di polis na frontera a pidi pa refuerzo, na prome instante no tabata mucho cla kiko e situacion tabata ya cu no tabata sa cuanto hende ta envolvi y manera costumber na airport varios biaha ta cu grupo di pasaheronan nan tin cu atende pa rebeldia. A bin resulta cu un pareha turista cual tabata bao influencia di un of otro substancia pa un motibo a yega laat y a perde nan vuelo y nan a rebeldia cu esnan cu ta atende e aereolinea na airport. E agentenan aki a pidi presencia di polis di frontera aki mesora nan a interveni durante cu ta atende cu e pareha e dama turista a dal un polis y a exalta y tabata fomentando problema cu yen di insultonan y a pidi refuerso pero na prome momento no a bisa e situacion reinante y aki ta unda a despacha varios patruya. Aunke e situacion ya a ser domina a hiba e dama pa e oficina di polisnan di frontera pa eynan nan purba pone razona pa asina evita mas escandalo den airport. Unabes ela trankiliza a hiba e dama turista aki pa warda di polis unda eynan fiscal auxiliar a atende cu’ne. Fiscal a keda di scoge un suma di multa pa e dama cu a perde su vuelo, dal polis y rebeldia haciendo escandalo. E dama cu su pareha lo sali den un otro vuelo diadomingo.


text:
KRALENDIJK- For di promé di yanüari 2022, un Areglo Nabegadó riba laman nobo lo drenta na vigor.
E havenmeesternan di Boneiru, Saba i St. Eustatius, huntu ku inspekshon Marítimo a rekordá doñonan di barku komersial di e echo aki. Den diferente enkuentro personal i di grupo a papia di e obligashon nobo aki.
Transishon
Lo tin un tempu di transishon di 3 aña, pero for di promé di yanüari 2025 kada barku menshoná den e asina yamá Anekso 6, mester tin minimalmente 1 persona ku un lisensia di Boat Master Grade 3 na bordo.


text:
GOBIÈRNU DI KÒRSOU A PUBLIKÁ E PRESUPUESTO AKORDÁ PA AÑA 2022
MINISTERIO KONSERNÍ ASUNTUNAN GENERAL I PROMÉ MINISTER
GOBIÈRNU DI KÒRSOU A PUBLIKÁ E PRESUPUESTO AKORDÁ PA AÑA 2022
PUBLIKÁ RIBA 18 FEBRÜARI 2022
Willemstad- Djabièrnè dia 4 di febrüari di e aña, Gobièrnu di Kòrsou a risibí aprobashon di parti di Konseho di Minister di Reino (RMR) pa por desviá for di e normanan presupuestario di e aña akí. Desviashon di e normanan presupuestario ta nifiká básikamente, ku entre otro Gobièrnu di Kòrsou por tin un presupuesto ku un défisit pa e aña presupuestario en kuestion.
Djaluna último, dia 14 di febrüari, e Lei di presupuesto di Kòrsou di aña 2022 manera aprobá dor di Parlamento di Kòrsou a keda firmá pa Gobernador di Kòrsou, sra. Lucille George-Wout. Ku e firma di Gobernador, e presupuesto pa aña 2022 ofisialmente a keda akordá. Despues ku e presupuesto a keda akordá pa Gobernador, sr. Javier Silvania tambe a firma esaki komo Minister di Finansa na nòmber di Gobièrnu di Kòrsou i Promé Minister, sr. Gilmar Pisas, finalmente a firma pa outorisá publikashon di e lei. Ofisialmente a publiká e presupuesto pa aña 2022 dia 17 di febrüari último i konforme artíkulo 16, insiso 2 i 3 di e Lei di Kontabilidat 2010, esaki a drenta na vigor ku forsa retroaktivo te ku 1 di yanüari di e aña akí.
Tur dos lei ta aksesibel via di wjz.gobiernu.cw òf click e adrèsnan abou:
Presupuesto 2022
Lei di Kontabilidat 2010


text:
Minister Pietersz- Janga a enkargá su ministerio pa formulá un plan di akshon pa garantisá kalidat di kuido den salubridat
Minister Pietersz- Janga a enkargá su ministerio pa formulá un plan di akshon pa garantisá kalidat di kuido den salubridat
Willemstad – Resientemente Minister di Ministerio di GMN dr. Dorothy Pietersz- Janga a keda sorprendí di mira un entrevista den kua ta reklamá un situashon alarmante na Betesda. Inspekshon di Salubridat tambe a tuma nota di e reklamo i basá riba un investigashon ku Inspekshon a hasi a informá Minister ku no a konstatá nada di e notisianan den prensa. Minister Pietersz- Janga mes a akudí tambe na e instituto pa averiguá personalmente kiko ta e situashon real i pa papia ku maneho di e instituto i ku e médikonan.
For di e bishita di Minister Pietersz- Janga i e investigashon di Inspekshon no por a konkluí ku tin iregularidat pa loke ta e kalidat di kuido den e instituto ku mester di un medida spesial di parti di Minister i Inspekshon. Inspekshon di su parti a mustra ku lo keda vigilá e situashon i lo tene Minister na altura di kualke desaroyo. Aunke Ministerio di GMN tin basta dia kaba ta atendé ku institutonan den kuido, Minister Pietersz- Janga a duna su ministerio enkargo pa traha riba un plan di akshon pa garantisá kalidat di kuido den salubridat, prinsipalmente den e sektornan mas vulnerabel kual ta e institutonan di kuido supsidiá pa gobièrnu.


text:
Prome Minister Gilmar Pik Pisas ta reuni ku Sandals
Na momento ku bo kolega Minister Ekonomia Cijntje bel bo for di eksterior bisa bo Prome Minister Sandals tin algun issue ku ta pega anto e ta bin Korsou pa handel esakinan.( su palabra faborito) Anto bo kontesta no hansha i got it covered. Lat den oranan ma hasi un bishita pa tuma nota di e situashon. Great ta ora bo tende ku nan ta sumamente kontentu ku tur miembro di Gabinete Pisas a hasi loke ta imposibel pa hasi posibel ku Sandals ta habri su portanan dia 1 yuni 2022.
Kontentu pa mira tantu YDK laborando.
Un tep na hurdonan di outo turistanan no ta haรฑando pa hur kiermen buska mas outo libremente.
Un rekordatorio na tur komersiante ku ta kome for di e bolo korda kumpli ku bosnan obligashon pa MinFin Javier Silvania no kobra bosnan na mal ordu.


text:
WILLEMSTAD – Djasabra 30 di ougùstùs benidero lo tuma lugá e apertura di e kampaña Live Your Goals ku un gran festival di futbòl pa damitanan di 6 pa 12 aña. E festival aki lo tuma lugá na tereno di FFK, patras di SDK na Brievengat. FFK a aserka diferente skol i a invitánan na e festival di djasabra pero FFK ke enfatisá ku tur hende ta bon bini i por partisipá na e aktividat òf apoyá e partisipantenan dia 30 benidero.
Aki ta sigui e programashon di djasabra, 30 di ougùstùs:
09.00 am: desfile di e partisipantenan uniformá
09.10 am: palabra di apertura di Rignaal’Jean’ Fransisca, presidente di FFK
09.20 am: palabra di bon bini di FIFA/CONCACAF
09.30 am: sake di e promé bala dor di e 3 embahadora nan.
09.35 am: seshon di zumba pa ‘warm-up’ e públiko i tur partisipante
10.00 am: komienso di e festival na diferente lokalidat riba tereno ku e partisipantenan
12.00 pm: klousura di e Festival
FFK kier a hasi un invitashon na hinter e pueblo di Kòrsou pa bin asistí na e festival di futbòl pa dama aki. Nos ta spera di por konta ku un tremendo públiko i un kantidat di damita ku ta interesá pa praktiká e deporte aki. Tambe e públiko por disfrutá di un seshon di zumba i di bon músika di un DJ.
FFK ke enkurashá abo damita pa bin presensia e magno evento aki i inskribí bo mes pa un klup di futbòl p dama òf un di otro aktividatnan ku lo wòrdu organisá den transkurso di aña.
FFK ta wardabu na Live Your Goals!


text:
(DiarioLibre) – Den su prome recorido na provincianan di e pais, presidente Luis Abinader a sigura cu gobierno ta haciendo tur esfuerso pa mitiga e impactonan di e crisis internacional cu a aumenta prijs di suministronan pa produccion na nivel mundial.
“Nos intencion ta mitiga pobresa y mas ainda cu a toca nos goberna den e pio crisis di e siglo, den cual prijs di tur producto a aumenta, incluyendo fertilisante, door di cual a toca nos enfrenta un costo grandi di subsidionan, pero apart di esey, nos a recupera trabaonan y a duplica e financiamento pa sector agricultor”, presidente Abinader a resalta.
“E gobierno aki t’ey pa yuda y hunto cu boso, yuda boso den boso problemanan, pero tambe sali definitivamente di e pobresa a traves di e financiamento di empresanan chikito y mediano, a traves di Promipyme y Banco Agricola, y a traves di hopi otro mecanismonan cu nos ta buscando pa yuda boso”, e mandatario a manifesta.
Abinader a afirma cu e plan- y programanan di asistencia medico y social “Primero Tu” cu gobierno ta desaroya a traves di Direccion General de Proyectos Estrategico y Especiales de la Presidencia (Propeep) tin proposito di beneficia y yuda hendenan di pueblo- y barionan di e capital y provincianan, specialmente na esnan mas vulnerabel y den pobresa extremo, pa mehora nan calidad di bida.
Abinader a resalta e impacto cu esakinan tin pa hende di menos recurso, pasobra nan ta ricibi asistencia y servicionan di alrededor di 12 institucion y entidad di e Estado, concentra den un solo luga.
E hefe di Estado a manifesta na e hoben-, adulto-, muhenan na estado y personanan di edad avansa cu gobierno a pone prioridad na brinda asistencia y atencion na hende di menos recurso di henter e pais, y a traves di e trayectonan atende nan necesidadnan principal y demandanan di servicio.


text:
SURPRISE, ARIZONA – Jurickson Profar ta progresando bon despues di e leshon ku e pelotero tabata tin na su skouder. E leshon na skouder a pone ku e ekipo di Texas Rangers a prohibí Jurickson di tantu tira komo bati.
Ya algun dia despues di e prohibishon Profar a haña permit bek pa kuminsá bati. Esaki a trese kuné ku mes ora ku e ekipo di Texas Rangers a kuminsá spring training, Profar tabata den e aliniashon komo batido designa.
Entre tantu for di siman pasa Jurickson a haña permit pa kuminsá tira bala atrobe. Ainda e pelotero no a figura na segunda base den un partido, pero segun manager Ron Washington tur kos ta bayendo segun plan.
E manager ta spera ku mas den mitar di luna e pelotero lo kuminsá hunga segunda base. Segun Washington, e pelotero ta hañando su turno nan na bate, tambe e pelotero ta praktikando den infield. Jurickson ta hasiendo e trabou nesesario, pues na momento ku su brasa ta den forma pa hunga un partido nos ta kuminsá pone den wega. Lo bo no ripara mes ku e pelotero a pèrdè algun dia, Washington a bisa.